Mapobwe Oonse Alatambulika Na Kuli Leza?\n‘Amusaangune kuziba zintu zibotezya Mwaami.’—BAEFESO 5:10.\n1. Niinzi nzitweelede kuchita kuti bukombi bwesu butambulike kuli Jehova alubo nkamboonzi?\nJESU wakati: ‘Bakombi bakasimpe bayookomba Taata mumuuya amubwini, nkaambo mbambabo mbayanda Taata.’ (Johane 4:23; 6:44) Toonse tweelede ‘kusaanguna kuziba zintu zibotezya Mwaami.’ (BaEfeso 5:10) Kuchita oobo teekuuba pe. Saatani uyanda kutweena kuti tuleke kuchita zintu ziyandwa aJehova.—Ciyubunuzyo 12:9.\n2. Pandulula zyakachitika afwiifwi aChilundu chaSinayi.\n2 Nziizili nzila Saatani nzyabelesya kutweena? Imwi nzila njabelesya nkupa kuti tukachilwe kusiyanisya chibotu achibi. Atulange-lange zyakachitika kumaIsrayeli nibakali afwiifwi aChilundu chaSinayi. Musa wakali waya kuchilundu alubo bantu bakali kumulindila. Bakabonaanga Musa wakali kunonoka kuboola nkinkaako bakabuzya Aroni kuti abapangile chintu chitabe leza wabo. Aroni wakabumba ng’ombe yangolida. Mpawo bantu bakachita pobwe. Bakali kuzyana kabazyunguluka ng’ombe yangolida akwiikotamina. Bakali kubonaanga kukomba ng’ombe eeyi kwakali kozyenie akukomba Jehova. Pobwe eeli teelyakali kutambulika pe kuli Jehova nikuba kuti bantu bakalyaamba kuti lyakali “pobwe lya-Jehova.” Nzibakachita Jehova wakazibona kuti nkukomba mituni alubo zyakapa kuti biingi bafwe. (Kulonga 32:1-6, 10, 28) Twiiyaanzi kumakani aaya? Tatweelede kuzumina kweenwa. Bbayibbele lyaamba kuti “mutaampi cintu niciba cimwi cisofweede,” nkinkaako tweelede kuzumina kuyiisigwa aJehova kuti tukonzye kusiyanisya chibotu achibi.—Isaya 52:11; Ezekiele 44:23; BaGalatiya 5:9.\n3, 4. Nkamboonzi nikuyandikana kuti tuzibe mbaakatalika mapobwe azibinkene mazubaano?\n3 Jesu naakachili anyika, wakayiisya basikwiiya bakwe mbubeelede kutobelezya bukombi bwakasimpe. Jesu naakabweeda kujulu, basikwiiya bakwe bakiinkilila kunembo kuyiisya bamwi atala abukombi bwakasimpe. Pesi nibakafwa baapostolo, bayiisi bakubeja bakatalika kuyiisya njiisyo zyakubeja akutobelezya ziyanza zyabantu batakombi Leza wakasimpe. Alubo ziyanza eezi bakazipa mazina mapya kuti zitambulike kumaKristu. (2 BaTesalonika 2: 7, 10; 2 Johane 6, 7) Mazubaano, mapobwe aayo alizibinkene alubo asumpula bukombi bwakubeja achidimoni. *—Ciyubunuzyo 18:2-4, 23.\n4 Mazubaano, bantu biingi baabona kayandikana mapobwe. Pesi mbuyabwiiya atala aJehova mbazibona zintu, kuyookugwasya kuti utaliswaanizyi kuli amwi mapobwe. Kuchita oobo teekuuba pe pesi Jehova uyookugwasya. Atulange-lange atala mbaakatalika mapobwe aazibinkene alubo kuchita oobo kuyootugwasya kuziba kuti Jehova uwabona biyeni.\nKKISIMUSI YAKATALIKA BIYENI?\n5. Niinzi chitondeezya kuti Jesu taakazyalwa mu25 December?\n5 Mumasena miingi, pobwe lyaKkisimusi lichitwa mu25 December alubo bantu biingi bayeeya kuti mbubo buzuba Jesu mbaakazyalwa. Bbayibbele talyaambi mweezi naakuti buzuba Jesu mbaakazyalwa pesi litondeezya kuti wakazyalwa muchiindi chilibiyeni. Lukka wakalemba kuti chiindi Jesu naakazyalwa kuBbetelehemu, “basikweembela . . . bakali musokwe,” kabeembela butanga bwabo. (Luka 2:8-11) MuDecember kuBbetelehemu kulatontola, mvula ilawa alubo ngakwaba chaanda nkinkaako tazichiti pe kuti beembezi kabakkala musokwe chiindi eecho. Makani aaya atuyiisyaanzi? Jesu wakazyalwa chiindi nikwakali kukasaala kutali muDecember. Makani aamuBbayibbele amakani achiindi atondeezya kuti kulakonzeka kuti Jesu wakazyalwa muSeptember naakuti muOctober.\n6, 7. (a) Ziyanza zyaKkisimusi zyakatalika biyeni? (b) Niinzi chipa kuti tuyande kupa bamwi zipo?\n6 Pobwe lyaKkisimusi lyakatalika biyeni? Lyakazwa kumapobwe aabantu batakombi Leza wakasimpe mbuuli pobwe litegwa Saturnalia lyakali kuchitwa abantu bakuRoma bakali kupobweda leza wabo wakulima utegwa Saturn. Bbuku litegwa The Encyclopedia Americana lyaamba kuti: “Bantu bakuRoma bakali kusekelela pobwe lyaSaturnalia muDecember alubo lyakali aziyanza zyiingi zichitwa muKkisimusi. Mupobwe eeli, bantu bakali kulya zinono, kupana zipo akuyasya makkandela.” Alubo mu25 December, bantu bakuPersiya bakali kusekelela pobwe lyakuzyalwa kwaleza wabo wazuba utegwa Mithra.\n7 Pesi bantu basekelela pobwe lyaKkisimusi tababikkili maanu atala ambulyakatalika. Bayandisya chiindi chaKkisimusi nkaambo mpubajana chiindi chakubaamwi, chakulyaamwi achakupana zipo abamumpuli zyabo. Toonse tulabayanda bamumpuli zyesu abeenzuma alubo Jehova uyanda kuti bakombi bakwe kabapana zipo. Lugwalo lwa2 BaKorinto 9:7 lwaamba kuti “oyu uupa calumwemwe nguuyandwa kwa-Leza.” Jehova uyanda kuti bakombi bakwe kabapana zipo chiindi choonse kutali lyamapobwe luzutu. Bakombi baJehova balakuyanda kupana zipo akukkalaamwi abeenzinyina abamumpuli kufumbwa nibajana mweenya alubo tabalangilili kuti bapegwe zimwi zintu abalabo. Bapa bamwi zipo nkaambo balabayanda.—Luka 14:12-14, NW.\nKuziba mbaakatalika mapobwe amwi kuyoopa kuti tukonzye kwaatantamuka\n8. Basikupandulula bweende bwanyenyeezi bakapa Jesu zipo mubuzuba mbaakazyalwa na? Pandulula.\n8 Bantu biingi baamba kuti kupana zipo lyaKkisimusi kulikabotu nkaambo baalumi batatu basongo bakeetela Jesu zipo naakali muchilido chabanyama. Nisimpe kuti baalumi aabo bakamuswaya Jesu akumupa zipo. Chiindi, bantu balemekwa bakali kupegwa zipo. (1 Bami 10:1, 2, 10, 13) Pesi mwalizi na kuti Bbayibbele lyaamba kuti baalumi aabo bakali basikupandulula bweende bwanyenyeezi naakuti basondi akuti teebakali bakombi baJehova? Alubo nibakaswaya Jesu taakachili muchilido chabanyama pesi wakali kukkala kung’anda abazyali bakwe kakuli kwiinda chiindi kazyedwe.—Matayo 2:1, 2, 11.\nBBAYIBBELE LIYIISYAANZI ATALA AMAZUBA AAKUZYALWA?\n9. Mbaani bakasekelela mazuba aakuzyalwa baambidwe muBbayibbele?\n9 Buzuba mbwazyalwa mwana bulabotezya. (Intembauzyo 127:3) Pesi eezi tazyaambi kuti tweelede kusekelela mazuba aakuzyalwa. Kuli mapobwe aabili luzutu aakusekelela buzuba bwakuzyalwa aambidwe muBbayibbele. Limwi lyakali lyaFaro wakuEgepita limwi lyakali lyaHerodi Antipa. (Bala Matalikilo 40:20-22; Marko 6:21-29.) Baami aaba teebakali kukomba Jehova. Alubo muBbayibbele taakwe nikwaambwa kuti bakombi baJehova bakali kwaasekelela mazuba aakuzyalwa.\n10. MaKristu bakusaanguna bakali kukubona biyeni kusekelela mazuba aakuzyalwa?\n10 Bbuku litegwa The World Book Encyclopedia lyaamba kuti maKristu bakusaanguna “bakalizi kuti kusekelela buzuba bwakuzyalwa nchiyanza chabukombi bwakubeja.” Chiyanza eechi chakali kuchitwa abantu bakatali kukomba Leza wakasimpe. Muchikozyano, maGrikki bakali kusyoma kuti muntu umwi awumwi wakali amuuya uumukwabilila kuzwa mubuzuba naazyalwa. Alubo bakali kusyoma kuti muuya ooyo wakali kuzwa kuli leza wakazyalwa mubuzuba mbwaazyalwa muntu ooyo. Kuyungizya waawo, kusekelela mazuba aakuzyalwa kulaachakuchita akupandulula bweende bwanyenyeezi akusonda.\n11. Jehova ukubona biyeni kupa bamwi zipo?\n11 Bantu biingi bayeeya kuti buzuba mbubakazyalwa buyandikana loko zyakuti bantu beelede kubatondeezya kuti balabayanda. Pesi tulakonzya kutondeezya beenzuma abamumpuli kuti tulabayanda kufumbwa chiindi. Jehova uyanda kuti katupa bamwi zipo kufumbwa chiindi. (Bala Incito 20:35, NW.) Tatulumbi Leza mubuzuba mbutwakazyalwa luzutu pesi tulamulumba mazuba oonse nkaambo nguutupa buumi.—Intembauzyo 8:3, 4; 36:9.\nMaKristu bakasimpe bapa bamwi zipo nkaambo balabayanda\n12. Nkamboonzi buzuba bwakufwa nibuli bubotu kwiinda bwakuzyalwa?\n12 Lugwalo lwaMukambausi 7:1 lwaamba kuti: “Izina ibotu ndibotu kwiinda muunde, abuzuba bwakufwa mbubotu kwiinda buzuba bwakuzyalwa.” Nkamboonzi buzuba bwakufwa nibuli bubotu kwiinda bwakuzyalwa? Nkaambo nituzyalwa ngataakwe nchitwakachita mubuumi. Pesi, kuti twasala kukomba Jehova akugwasya bamwi, tunooli tulikupa kuti tube ‘azina bbotu’ naakuti mpuwo mbotu alubo Jehova takatulubi pe nikuba kuti twafwa. (Jobu 14:14, 15) Bakombi baJehova tabasekeleli mazuba aabo aakuzyalwa nikuba buzuba bwaJesu bwakuzyalwa. Jesu wakatulayilila kuti katuyeeya lufu lwakwe kutali buzuba bwakuzyalwa kwakwe.—Luka 22:17-20; BaHebrayo 1:3, 4.\n13, 14. Pobwe lyaIsita lyakatalika biyeni?\n13 Bantu biingi babonaanga Isita ndipobwe lyakusekelela kubusigwa kwaJesu. Pesi pobwe lyaIsita lyeendelana apobwe lyakusekelela Eostre, leza wachanakazi wabuchedo awachilimu wakuEngland. Bbuku lipandulula mabala litegwa The Dictionary of Mythology lipandulula kuti mwanakazi ooyu nguleza wakuzyazya. Alubo zimwi ziyanza zichitwa mupobwe lyaIsita zitondeezya kuti bantu balazisyoma eezi. Muchikozyano, bbuku litegwa Encyclopædia Britannica lyaamba kuti, mayi “akali kwiiminina buumi bupya akubusigwa.” Kuzwa chiindi, bantu batakombi Leza wakasimpe bakali kusyoma kuti tusulwe twakali kwiiminina kuzyazya. Zili antanganana kuti pobwe lyaIsita teepobwe lyakusekelela kubusigwa kwaJesu.\n14 Jehova umvwa biyeni nabona bantu kabali kuswaanizya kubusigwa kwaMwanaakwe aziyanza zyabukombi bwakubeja? Tabotelwi pe. (2 BaKorinto 6:17, 18) Alubo Jehova tatubuzyi kuti tusekelele buzuba mbaakabusigwa Jesu.\nKUSEKELELA BUZUBA BWAMUNYAKA MUPYA\n15. Kusekelela buzuba bwamunyaka mupya kwakatalika biyeni?\n15 Nikuba kuti ziyanza zichitwa munyika zilisiyene, bantu biingi balabuchesya mu31 December ‘kabalinda munyaka mupya.’ Mubuzuba oobu, bantu balakolwa, bachita bwaamu, bapana zipo akupeekezya nzibayoochita mumunyaka uutobela. Nzibachita mubuzuba oobu zileendelana amapobwe aachitwa abantu batakombi Leza wakasimpe. Mubuzuba oobu, bantu bachita zintu zisiyene-siyene mbuuli kubbolosya mafireworks kuti batande madimoni. Bbuku lyamu1966 litegwa World Book Encyclopedia, Voliyumu 14, apeji 237 litii: “Buzuba bwakutalika bwamunyaka mupya bwakali bwakulemeka Janus leza wabantu bakuRoma wamagedi amilyango awamatalikilo amamanino. Kuzwa mu487 A.D., basizikombelo bakasaanguna kubona kuti buzuba bwamunyaka mupya bulayandikana alubo bakati Ndipobwe Lyakusekelela Buzuba Bwakupalulwa. Pesi basizikombelo teebakali kwaasekelela mapobwe aaya nkaambo akali aziyanza zyabantu batakombi Leza wakasimpe. Mukuya kwachiindi mapobwe aaya akatalika kusekelelwa abantu biingi.” (Bbuku litegwa The 1966 World Book Encyclopedia, Voliyumu 14, peji 237.)\nMICHADO IIBOTEZYA LEZA\n16, 17. Nziizili zintu nzibeelede kubikkila maanu bantu bayanda kuchada?\n16 Buzuba bwamuchado bulabotezya. Michado ichitwa munzila zisiyene kweendelana abusena. Bantu biingi tabazi kuti zimwi ziyanza zichitwa kumichado zyakazwa kubukombi bwakubeja. MaKristu bayanda kuchada beelede kubikkila maanu kuti bachite muchado uubotezya Jehova. Kuti baziba mbuzyakatalika ziyanza zichitwa kumichado, ziyoopa kuti muchado wabo ubotezye Leza.—Marko 10:6-9.\n17 Zimwi ziyanza zichitwa kumichado kuyeeyelwa kuti zipa kuti bantu bayanda kuchada babe ‘achoolwe.’ (Isaya 65:11) Muchikozyano, kuli amwi masena bantu bamwaya rayisi kubantu baliikuchada. Basyoma kuti kuchita oobo kuyoobagwasya kuti babe abana, babotelwe, babe abuumi bulikabotu akukwabililwa kumyuuya mibi. Nikuba boobo, maKristu beelede kubikkila maanu kuti batachiti ziyanza ziswaanizya bukombi bwakubeja.—Bala 2 BaKorinto 6:14-18.\n18. Ngaali malayilile aamuBbayibbele akonzya kugwasya bantu bayanda kuchada?\n18 Bantu bayanda kuchada nga bayanda kuti muchado wabo ubotezye bantu boonse. Beenzu basika kumuchado wamaKristu tabeelede kwaamba majwi aatali kabotu, aali atala amakani aakoonana naakuti aatalemeki baliikuchada abamwi. (Tusimpi 26:18, 19; Luka 6:31; 10:27) Michado iichitwa amaKristu tayeelede kutondeezya ‘kulidunda azintu nzibali aazyo.’ (1 Johane 2:16) Kuti kulikuyanda kuchada, weelede kuchita zintu ziyoopa kuti kubotelwa nuyeeya buzuba nwaakachada.—Langa Makani Aakumamanino 28.\nKUNYAMPULA AKUGUMANIA NKOMESI ZYABUKANDE\n19, 20. Chiyanza chakunyampula akugumania nkomesi chakatalika biyeni?\n19 Chimwi chiyanza chichitwa kumichado akumapobwe nkuyampula akugumania nkomesi zyabukande. Bantu bachita oobu chiindi umwi naawamba zipeekezyo zibotu. MaKristu beelede kuchibona biyeni chiyanza eechi?\n20 Bbuku litegwa International Handbook on Alcohol and Culture liti chiyanza eechi chakali kuchitwa abantu batakombi Leza wakasimpe bakali kutila “bukande aansi kuti balemeke baleza babo.” Alubo chakali kuchitwa “chiindi bamwi nibakali kwaamba nkombyo yakuti ‘woongole!’ naakuti ‘upone buumi bulikabotu!’” Alubo bantu bachiindi bakali kuchita oobo kabakumbila kulongezegwa abaleza babo. Nikuba boobo, kuchita oobo teeninzila iilikabotu yakukumbila zilongezyo kuli Jehova.—Johane 14:6; 16:23.\n“NYWEBO NOMUYANDISYA JEHOVA AMUSULE BUBI”\n21. Ngaali mapobwe maKristu ngibeelede kutantamuka?\n21 Kuti kuyanda kwiinka kuli limwi pobwe weelede kuyeeya michito yabantu banooli kupobwe eelyo. Muchikozyano, amwi mapobwe aswaanizya kuzyana munzila yakutalilemeka, kukolwa akuchita bwaamu. Alubo mapobwe aaya alakonzya kusungwaazya koonana kwabantu bali azizo zikozyenie naakuti kulisumpula akaambo kachisi nkubazwa. Kuti twaliswaanizya mumapobwe aali boobu, zilatondeezya na kuti tulikusula zintu Jehova nzyatayandi?—Intembauzyo 1:1, 2 NW; 97:10; 119:37.\n22. Niinzi chiyoogwasya muKristu kuti ayinke kuli limwi pobwe?\n22 MaKristu beelede kutantamuka mapobwe aatalemeki Leza. Mwaapostolo Pawulu wakalemba kuti: “Kufumbwa zintu nzimucita, nikuba kulya nikuba kunywa niciba cintu cimwi, amuzicite zyoonse cakuti kube bulemu kwa-Leza.” (1 BaKorinto 10:31; langa Makani Aakumamanino 29.) Eezi tazyaambi kuti mapobwe oonse asungwaazya kuchita bwaamu, bukombi bwakubeja naakuti kulisumpula akaambo kachisi nkuzwa. Tweelede kulisalila kuti tulayinka na kupobwe limwi kuti kalitakazyanyi amalayilile aamuBbayibbele. Alubo tweelede kubikkila maanu kuti tutachiti zintu zinyongania bamwi.\nLEMEKA JEHOVA MUZINTU NZWAAMBUULA ANZUCHITA\n23, 24. Kujana twabapandulwida biyeni bamumpuli batakombi Jehova chitupa kuti tutasekeleli amwi mapobwe?\n23 Kulakonzeka kuti tuchiliswaanizyi mumapobwe aatalemeki Jehova. Nikuba boobo, bamwi mumpuli batakombi Jehova balakonzya kuyeeya kuti tuchibayandi pe akuti tuchiyandi kuliswaanizya ambabo. Balakonzya kuyeeya kuti mazuba aakulyookezya nchichiindi chakubaamwi. Uyoochita biyeni? Ulakonzya kutondeezya kuti ulabayanda munzila zisiyene. (Tusimpi 11:25; Mukambausi 3:12, 13) Ulakonzya kubatamba kuti muzooyizyaamwi.\n24 Kuti nzubo zyako zyayanda kuziba chipa kuti kutasekeleli amwi mapobwe, ulakonzya kuyanduula makani aagwasya mumabbuku eesu amujw.org. Utaambuuli munzila iipa kuti balimvwe kuti bakonwa naakuti kubasungilizya kuti basyome nzusyoma. Wamba munzila iitondeezya kuti ulaatwaambo tumvwika tukupa kuti usale kuchita oobo. Weelede kubatama alubo waambe ‘majwi aaluzyalo alweezedwe amunyo.’—BaKolose 4:6.\n25, 26. Kujana bazyali babagwasya biyeni bana babo kuti batobelezye zintu ziyandwa aJehova?\n25 Toonse tweelede kumvwisisisya twaambo tutupa kutaliswaanizya kuli amwi mapobwe. (BaHebrayo 5:14) Tuyanda kuchita zintu zibotezya Jehova. Bazyali beelede kugwasya bana babo kuti bamvwisisisye nzilyaamba Bbayibbele akuzitobelezya. Kuti bamuziba Jehova, bayoosala kuchita zintu zimubotezya.—Isaya 48:17, 18; 1 Petro 3:15.\n26 Jehova ulabotelwa nabona katubeleka changuzu kuti tumukombe munzila njayanda. (Johane 4:23) Bantu biingi bayeeya kuti tazichiti pe kukkala kusyomeka munyika eeyi iizwide bantu batasyomeki. Nichoonzyo na? Tuyooyiya atala amakani aaya muchaandaano chitobela.\n^ par 3 Tulakonzya kujana makani miingi aali atala amapobwe aaya muWatch Tower Publications Index, Research Guide for Jehovah’s Witnesses amujw.org.\nTWEELEDE KUCHITA ZINTU ZIPA KUTI JEHOVA ALEMEKWE\n“Kufumbwa zintu nzimucita, nikuba kulya nikuba kunywa niciba cintu cimwi, amuzicite zyoonse kuti kube bulemu kwa-Leza.”—1 BaKorinto 10:31\nNiinzi chiyootugwasya kuti tusale kabotu munkani yakusekelela mapobwe?\nTusimpi 15:15; Mukambausi 3:12, 13; Incito 20:35, NW; 2 BaKorinto 9:7\nJehova uyanda kuti bakombi bakwe kababotelwa mubuumi akuti kabapana zipo chiindi choonse kutali lyamapobwe luzutu.\nKulonga 32:1-6; Ciyubunuzyo 12:9\nTeekuuba kuziba zyakuchita chiindi choonse nkaambo Saatani uyanda kutweena kuti tukachilwe kusiyanisya chibotu achibi.\nJohane 8:32; BaHebrayo 5:14\nZiba mbaakatalika mapobwe azibinkene kuti usale munzila iibotezya Jehova.\n2 MAPOBWE MIINGI AKATALIKWA ABANTU BATAKOMBI LEZA WAKASIMPE\n“Muyooziba bwini, abwalo bwini buyoomunununa.”—Johane 8:32\nMapobwe amwi akatalika biyeni?\n2 BaKorinto 6:14-18; 2 Johane 6, 7\nNibakafwa baapostolo, bayiisi bakubeja bakatalika kuyiisya njiisyo zyakubeja akutobelezya ziyanza zyabantu batakombi Leza wakasimpe. Alubo ziyanza eezi bakazipa mazina mapya kuti zitambulike kumaKristu. Amwi achisekelelwa nikuba mazubaano mbuuli pobwe lyaIsita alyaMunyaka Mupya.\nMumasena miingi pobwe lyaKkisimusi lichitwa mu25 December. Pesi Jesu taakazyalwa mubuzuba oobo pe.\nMatalikilo 40:20-22; Marko 6:21-29\nMaKristu bakusaanguna teebakali kwaasekelela mazuba aakuzyalwa. Alubo Bbayibbele talikusungwaazyi pe kusekelela mazuba aakuzyalwa.\n3 BELESYA BUPAMPU KUTI USALE MAPOBWE AALIKABOTU\n‘Amusaangune kuziba zintu zibotezya Mwaami.’—BaEfeso 5:10\nNgaali mapobwe maKristu ngibeelede kutantamuka? Kuti kuyanda kusekelela limwi pobwe libuzye kuti:\nIsaya 52:11; 1 BaKorinto 4:6; 2 BaKorinto 6:14-18; Ciyubunuzyo 18:4\nKumatalikilo lyakali kuswaanizya bukombi bwakubeja naakuti chidimoni na?\nJeremiya 17:5-7, NW; Incito 10:25, 26; 1 Johane 5:21\nLisumpula umwi muntu, mbunga naakuti chisi na?\nIncito 10:34, 35; 17:26\nLisumpula umwi musyobo wabantu kwiinda umwi na?\nIntembauzyo 97:10; 1 BaKorinto 2:12; BaEfeso 2:2; 1 Petro 4:3\nLisumpula ‘muuya wanyika’ na kwiinda mukusungwaazya kukolwa akuchita bwaamu?\nTazikanyonganyi manjezeezya abamwi na kuti ndasekelela pobwe eeli?\nBaRoma 12:1, 2; BaKolose 4:6; 1 Petro 3:15\nKujana ndabapandulwida biyeni bamwi chipa kuti nditasekeleli pobwe eeli?


Sena Kwaamba Majwi Mabyaabi Makani Masyoonto? | Bakubusi Balabuzya\nAMUBALE MU Afrikaans Albanian Amharic Arabic Armenian Azerbaijani Azerbaijani (Cyrillic) Bulgarian Cebuano Chichewa Chinese (Traditional) Chinese Mandarin (Simplified) Chitonga Croatian Czech Danish Dutch English Estonian Ewe Finnish French Georgian German Greek Gun Hebrew Hiligaynon Hungarian Igbo Iloko Indonesian Isoko Italian Japanese Kazakh Kinyarwanda Kirghiz Kirundi Korean Lingala Lithuanian Malagasy Malayalam Maltese Myanmar Norwegian Papiamento (Aruba) Papiamento (Curaçao) Polish Portuguese Punjabi Romanian Russian Sepedi Serbian (Cyrillic) Serbian (Roman) Setswana Shona Sinhala Slovak Slovenian Spanish Swahili Swedish Tagalog Tatar Telugu Thai Tsonga Turkish Ukrainian Vietnamese Xhosa Yoruba Zulu\n“Ndakazyibila kumvwa bantu kabatukila cakuti kunyina mbondilimvwa. Ndakazyibila.”—Christopher, 17.\n“Nindakali mwana ndakali aacilengwa cakwaamba majwi mabyaabi. Cakali kunduubila kucicita, pesi alimwi cakali ciyumu kuleka.”—Rebecca, 19.\nIkaambo ncocili boobo\nIno mulimvwa buti ciindi nomumvwa bantu kabaamba majwi mabyaabi kuli bamwi?\nKunyina ambondilimvwa—kayi ndakazyibila.\nCilandikatazya—pesi nduumuna buyo.\nIno nziindi zinji buti nzyomwaamba majwi mabyaabi kuli bamwi?\nTandaambi majwi mabyaabi\nKweelana ambomuyeeya, ino mapati buti makani aajatikizya ŋambawido mbyaabi?\nSena kwaamba majwi mabyaabi kuli bamwi mucibona kuba makani mapati? Mulakonzya kwaamba kuti ‘taali makani mapati. Kayi, kuli zintu buya zyeelede kutulibilisya. Alimwi buya, bantu boonse balaamba majwi mabyaabi!’ Sena masimpe aaya?\nKufwumbwa mbocibede, nkobali bantu batabelesyi majwi mabi. Alimwi balijisi twaambo tubotu ncobatacitili boobo. Mucikozyanyo:\nKwaamba majwi mabyaabi takujatikizyi buyo majwi. Ŋambawido yanu itondezya buyo zili mumoyo wanu. Aboobo, kubelesya majwi mabi citondezya kuti tamubikkili maano mbobalimvwa bamwi. Sena oobo mbomubede ncobeni?\nIbbaibbele lyaamba kuti: “Kufwumbwa zintu zizwa mukanwa zizwa mumoyo.”—Matayo 15:18.\nMajwi mabyaabi alasofwaazya. Mutalisofwaazi alimwi abamwi\nKwaamba majwi mabyaabi kulakonzya kupa bamwi kumubona munzila iitali kabotu. Ibbuku lyakuti Cuss Control lyaamba kuti: “Mbotwaambaula kulakonzya kuyubununa balongwe mbotunoojisi, naa babelesima abanamukwasyi banootulemeka, zilongwe nzyotunoojisi, mbotunoobajatikizya bamwi, naa tuyoojana mulimo naa kusumpulwa, alimwi buya ambobanootweendelezya bantu mbotutazyi.” Alimwi lyaamba kuti: “Amulilingule akubona naa zilongwe zyanu inga zyayuma, nomwatalikukonka.”\nIbbaibbele lyaamba kuti: ‘Amwaasowe. . . majwi aakusampaula.”—Baefeso 4:31.\nKukonka takumupi kuba mbuli mbomuyeeya. Ba Dr. Alex Packer mubbuku ndyobakalemba ilyakuti How Rude! bakaamba kuti: “Bantu bakazyibila kukonka balacima kuswiilizya.” Bakayungizya kuti, “Majwi mabi taapi muntu kwaamba cabusongo, camaano, naa kuba alweetelelo. Ikuti nzyomwaambaula kazitakkomanisyi, ayalo mizeezo yanu ilanyongana.”\nIbbaibbele lyaamba kuti: “Kutazwi jwi libolede neliba lyomwe mukanwa lyanu.”—Baefeso 4:29.\nAmulibikkile mbaakani. Amusole kutaamba majwi mabyaabi mumwezi omwe naa kwansondo zisyoonto. Inga mwabona mpomweendela kwiinda mukubelesya ccaati naa kkalenda. Kutegwa mwiizuzikizye mbaakani yanu, mweelede kucita zintu zimwi. Mucikozyanyo:\nAmuzitantamuke zyakulikondelezya izimupa kuyeeya majwi mabyaabi. Ibbaibbele lyaamba kuti: “Kumvwana abantu babyaabi kupa kuti muntu aleke kulilemeka kabotu.” (1 Bakorinto 15:33, bupanduluzi buyungizyidwe) Eeci cilabikkilizya azyakulikondelezya, mafilimu, mavidiyo geemu, alimwi anyimbo nzyomuswiilila. Kenneth uujisi myaka iili 17 waamba kuti: “Ncuuba-uba kwiimba lwiimbo ndokkomanina akaambo buyo kakuti lulila kabotu akutabikkila maano kuti lujisi majwi mabyaabi.”\nAmulitondezye kuti mulisimide. Bantu bamwi babelesya majwi mabyaabi kutegwa balimvwisye kuti mbapati. Mubwini, tabusyi mbocibede oobo. Bbaibbele lyaamba kuti bantu basimide “balaamaano aayiisyidwe kwaandaanya ciluzi acitaluzi kwiinda mukwaabelesya.” (Bahebrayo 5:14) Tababelesyi majwi mabyaabi kuyanda buyo kukkomanisya bamwi.\nMubwini, ŋambawido mbyaabi inyonganya mizeezo mibotu. Bantu bakanyongana kale mumizeezo bavwula kapati munyika! Ibbuku lyakuti Cuss Control, lyaamba kuti “Mutabasangani. Pele amusolekesye kutabelesya majwi mabyaabi. Muyookkomana alimwi bantu bamwi bayookkomana kuyanzana andinywe.”\n“Ŋambawido mbyaabi taimupi kuba ampuwo mbotu. Ikuti tamukonzyi kwaambaula kakunyina kubelesya majwi mabyaabi, citondezya buyo kuti tamucizyi kwaambaula.”—Jared.\n“Bantu balijisi lwaanguluko lwakusala mabala aakubelesya. Talili lyoonse nocili cuuba-uba, pele tweelede kusaanguna kuyeeya katutanaamba cili coonse. Kwaamba majwi mabyaabi ncilengwa ncotukonzya kuleka.”—Jennifer.\nZilengwa Luumuno alimwi alukkomano Bakubusi Balabuzya Bakubusi\nKuyungwa kulakonzya kupa bantu bali kabotu kucita zyintu zibyaabi. Ncinzi ncomweelede kuzyiba kujatikizya kuyungwa alimwi mbuti mbomukonzya kukukaka?


Makani aamu Bbaibbele: Inzoka Yamukuba - Kkeyala yaa Intaneti ya Bakamboni ba Jehova\nHENA ilibonya kuba inzoka ini eeyo izambaidwe acisamu? Peepe. Inzoka eeyi njamukuba. Jehova wakaambila Musa kwiibikka acisamu kutegwa bantu kabailanga akuzumanana kupona. Pele nzoka zimwi zili ansi ninzoka nconzyo. Zyabaluma bantu akubapa kuciswa. Hena ulicizyi ncocili boobo?\nNkaambo kakuti bana Isilayeli baamba twaambo tutali kabotu kuli Jehova akuli Musa. Batongooka ategwa: ‘Ino ncinzi ncowakatuzwisyila mu Ijipiti akuti tuzyi kufwide munkanda muno? Taku cakulya naaba meenda. Twalimvwa kulya mana.’\nPele mana ncilyo cibotu. Kwiinda mumaleele Jehova wakabapa mana. Alimwi kwiinda mumaleele wakabapa ameenda. Pele bantu tabalumbi Leza mbwaali kubabamba. Aboobo Jehova watumya nzoka eezyi zikali kapati kusubula bana Isilayeli. Nzoka zyabaluma eelyo banji bafwa.\nKumane bantu baboola kuli Musa bati: ‘Twabisya nkaambo twaamba twaambo tutali kabotu kuli Jehova akuli nduwe. Lino paila kuli Jehova kuti agusye nzoka eezyi.’\nAboobo Musa wabapailila bantu. Eelyo Jehova waambila Musa kupanga inzoka eeyi yamukuba. Wamwaambila kuti aibikke acisamu kutegwa kufwumbwa walumwa kailanga. Musa wacita mbweena Leza mbwaamulailila. Bantu bakali kulumwa, bakali kwiilanga inzoka yamukuba alimwi bakali kupona.\nKuli ciiyo ncotukonzya kwiiya kuli ceeci. Toonse munzila iimwi tuli mbuli bana Isilayeli bakalumwa nzoka eezyo. Toonse tulafwa! Langa buyo munyika ulabona kwaamba kuti bantu balacembala, balaciswa akufwa. Eeci cili boobu akaambo kakuti musankwa amukaintu bakutaanguna Adamu a Eva bakamuzangila Jehova, aboobo toonse tuli bana babo. Pele Jehova wabamba nzila kutegwa katupona kukabe akutamani.\nJehova wakatuma Mwana wakwe Jesu Kristo anyika. Jesu wakabikkwa acisamu cakupenzyezya nkaambo bantu banji bakali kuyeeya kuti wakali mubi. Pele Jehova wakatuma Jesu kuzyi kutufwutula. Ikuti twamusyoma, twamuccilila, tulakonzya kuba abuumi butamani. Pele tulaiya aakale zinji zyamakani aaya.\nMyeelwe 21:4-9; Johane 3:14, 15.\nNcinzi acifwanikiso cizambaidwe acisamu, alimwi nkaambo nzi Jehova ncaakaambila Musa kwiibikka aawa?\nMbuti bantu mbobatalumbi kuzintu zyoonse Leza nzyaabacitila?\nNcinzi bantu ncobaambila Musa kuti acite Jehova naatumya nzoka zikali zyakubasubula?\nNkaambo nzi Jehova ncaambila Musa kupanga inzoka yamukuba?\nNciiyo nzi ncotukonzya kwiiya kumakani aaya?\nBala Myeelwe 21:4-9.\nNkucenjezyegwa kuli buti swebo nkotujisi twalanga bana Isilayeli mbobakatongooka Jehova mbwaakali kubalanganya? (My. 21:5, 6; Balo. 2:4)\nKwamyaanda yamyaka yakaccilila, ino mbuti bana Isilayeli mbobakaibelesya inzoka yamukuba, alimwi nintaamu nzi Mwami Hezekiya njaakabweza? (My. 21:9; 2 Bam. 18:1-4)\nMbuti kubikkwa kwanzoka yamukuba acisamu mbocitondezya kujaigwa kwa Jesu Kristo? (Gal. 3:13; 1 Pita 2:24)


Matalikilo 21 IBBAIB63 - Lino Jehova wakaswaya Sara, - Bible Search\nMatalikilo 20 Matalikilo 22\n1-Lino Jehova wakaswaya Sara, mbubonya mbwaakaambide, nkabela Jehova wakacitila Sara mbubonya mbwaakaamba. 2-Elyo Sara wakamima, wazyalila Abrahamu mwana mulombe mubucembele bwakwe, kuciindi ceelede Leza ncaakamwaambilide. 3-Nkabela Abrahamu wakaulika oyo mwanaakwe ngwaakazyalilwa, Sara ngwaakamuzyalila, izina lya-Izaka. 4-Mpawo Abrahamu wakapalula mwanaakwe Izaka naakajisi mazuba aali musanu aatatu aakuzyalwa, mbubonya mbuli Leza mbwaakamulailila. 5Abrahamu kajisi myaka iili mwanda, mwanaakwe Izaka naakazyalwa. 6-Lino Sara wakati, Leza wandipa cisesyo; kufumbwa uumvwa impuwo ulaseka ambebo. 7-Wakati, Nguni wakakonzya kwaambila Abrahamu kuti Sara uyoonyonsya bana? Nkaambo ndamuzyalila mwana mubucembele bwakwe.\nHagare a-Ismayeli mbubakatandsaa\n8Elyo mwana wakakula. Cibe ciindi wakalesegwa, nkabela Abrahamu wakacita ipobwe ipati mubuzuba obo Izaka naakalesegwa. 9-Lino Sara wakabona mwana wa-Hagare mu-Egepita ngwaakazyalila Abrahamu ulaseka. 10-Mpawo wakaambila Abrahamu kuti, Tanda oyu mwanakazi muzike amwanaakwe, nkaambo mwana wamuzike oyu takooyooba alukono antoomwe amwanaangu Izaka. 11-Lino makani akabija loko mumeso aa-Abrahamu nkaambo kamwanaakwe. 12-Pele Leza wakaambila Abrahamu kuti, Makani atabiji mumeso aako. Utalipenzyi nkaambo kamwanaako amwanakazi muzike wako. Zyoonse buyo Sara nzyaakwaambila, swiilila ijwi lyakwe muzintu zyoonse, nkaambo muli-Izaka moziyooambwa imbuto zyako. 13-Alakwe mwana wamwanakazi muzike, njoocita kuti abe cisi cipati, nkaambo nimbuto yako. 14-Lino nibwakaca, Abrahamu wakafuma, wabweza zinkwa ankomo yamaanzi, wapa Hagare, wazibika akuko lyakwe, amwana, aboobo wakamutanda. Nkabela naakainka, wakali kuya bweendeenda munkanda ya-Bcereseba,\n15-Lino maanzi aamunkomo naakamaninina, wakasowa mwana kunsi lyaciteu cimwi, 16-waakukala alike kulekule, mbuli intaamu yamuvwi, nkaambo wakati, Ntaboni kufwa kwamwana. Wakakala bulangene awe, woomoka, walila. 17-Mpawo Leza wakamvwa ijwi lyamulombe, nkabela angelo wa-Leza wakaita Hagare kuzwa kujulu, wamwaambila kuti, Waba anzi, Hagare? Utayoowi, nkaambo Leza wamvwa ijwi lyamulombe awo mpabede. 18-Nyampuka, bweza mulombe, umujate kujanza, nkaambo njoocita kuti abe musyobo mupati. 19-Elyo Leza wakabbanuna meso aakwe, nkabela wakabona cikala camaanzi, wainka, wazuzya inkomo maanzi, wanywisya mulombe. 20-Lino Leza kali amulombe, nkabela naakakomena wakakala munkanda, waba simata. 21-Kakede munkanda ya-Parani, nkabela banyina bakamujanina mukazi munyika ya-Egepita.\nAbrahamu mbwaakatanga cizuminano a-Abimeleki\n22-Lino kuciindi eco Abimeleki a-Fikolo silutwe wampi yakwe bakaambila Abrahamu kuti, Leza uli ayebo muzintu zyoonse nzyocita. 23-Lino kondikonkela muzina lya-Leza mpoonya ano kuti tokooyoocita cakweena kulindime nikuba kubana bangu nikuba kulibasikamukowa bangu boonse. Mbubonya mbundakakufwida luzyalo, ayebo uleelede kucita mbubonya kulindime akucisi nkokala-kala. 24Abrahamu wakati, Ndakonka.\n25-Lino Abrahamu wakanyontokela Abimeleki nkaambo kacikala camaanzi balanda ba-Abimeleki ncobakakasizye. 26Pele Abimeleki wakati, Nsizi na ngwani wakacita obo. Tokwe nowakandaambila pe, akumvwa nsina kunvwa pe mane sunu. 27-Mpawo Abrahamu wakabweza imbelele aŋombe, wapa Abimeleki, nkabela boonse bobile bakatangana cizuminano. 28Alimwi Abrahamu wakabweza intumbe zyambelele zili musanu azibili, wazibika zilike. 29-Lino Abimeleki wakabuzya kuli-Abrahamu kuti, Ino nkokutyeni ezi intumbe zili musanu azibili nzowabika zilike? 30-Wakavuwa kuti, Ezi intumbe zili musanu azibili, uleelede kuzitambula kumaanza aangu, zibe citondezyo cakuti ndime ndasya cikala eci. 31-Nkaambo kako kuntu oko kwakaulikwa izina lya-Beereseba, nkaambo nkonkuko boonse bobile nkubakakonkela. 32-Bakatangana cizuminano oko ku-Beereseba, elyo Abimeleki a-Fikolo silutwe wampi yakwe bakanyamuka, bapiluka kunyika yaba-Filisti. 33-Lino Abrahamu wakazikila musika nkukonya oko ku-Beereseba, wakomba izina lya-Jehova Leza Uuteeli. 34Nkabela Abrahamu kakede munyika yaba-Filisti mazuba manji.


Matalikilo 19 IBBAIB63 - Lino baangelo bobile bakasika - Bible Search\nMatalikilo 18 Matalikilo 20\nLunyonyooko lwa-Sodoma a-Gomora\n1-Lino baangelo bobile bakasika ku-Sodoma ciindi camangolezya, Nkabela Loti kakede kumulyango wa-Sodoma. Ababone buyo, Loti wakanyampuka, wabaswanganya, wabakotamina cakuvundama ansi. 2-Elyo wakati, Amuswiilile, nobami bangu. Amuleye, munjile muŋanda yangu ndemulanda wanu, kuti mulale ukusamba kumaulu. Bwaca, mulafuma akutola lweendo lwanu. Bakati, Pe, pe, tula lala anze. 3-Pele wakabasungilizya loko mane lumwi bakaleya akunjila muganda yakwe. Nkabela wakabacitila ipobwe akujika zibunge kuti balye. 4Pele kabatana kulala, bantu bamunzi, nkokuti bantu ba-Sodoma boonse buyo, nibaba banike nibaba bapati, bakazyunguluka iŋanda. 5-Bakoongolola Loti kuti, Bali kuli bantu basika kulinduwe sunu mangolezya? Kobagwisya kulindiswe, kuti tubazibe. 6Mpawo Loti wakaya anze kumulyango nkubakabede, wajala ikoma kusule lyakwe, 7wati, Wence bakwesu, mutabisyi obo. 8Amubone! Ndijisi bana basimbi bobile batana kuziba mwaalumi. Ndabaleta kulindinywe, lino mulabacitila kufumbwa cibotu mumeso aanu. Pele bantu aba, mutabacitili cintu pe, nkaambo mbeenzu bamuŋanda yangu. 9-Lino bakati, Tantamukila oko. Alimwi bakati, Oyu muntu wakeza kukala-kala akati kesu, lino sunu ulayanda kuba mubetesi wesu, Mbubo. Tulabisizya nduwe kwiinda mbabo. Mpawo bakatalika kufumpisya oyo muntu Loti akuswena kufwaafwi kuzoopwaya ikoma. 10Pele abo beenzu bakatambika maanza aabo, baboozya Loti muŋanda mubakabede, bajala mulyango. 11-Nkabela bantu ibakali kumulyango waŋanda, baniini abapati boonse buyo, bakabaofwaazya, aboobo cakabakataazya kujana mulyango nkuubede.\n12-Elyo beenzu bakaambila Loti kuti, Sa ulijisi bantu abamwi okuno? Bakwaansa bako, bana bako balombe, bana bako basimbi, aboonse mboli abo mumunzi, kobagwisya omuno, 13-nkaambo tulanyonyoona busena obuno. Nkaambo kulila kwabo kulayoosya kunembo lya-Jehova, aboobo Jehova watutuma kukunyonyoona munzi. 14-Mpawo Loti wakainka kuyooambila bakwaansa bakwe ibakaamba kukwata bana basimbi bakwe, wati, Amubuke, muzwe okuno, nkaambo Jehova ulayanda kunyonyoona munzi. Pele mumeso aabakwaansa bakwe kali mbuli sikusobana.\n15Nibwakaca, baangelo bakasungilizya Loti kuti, Buka, tola mukaako abana basimbi bako bobile mboli abo, kuti utasyukuti mumilandu yamunzi. 16-Lino naakacili kuzyozyoka, bantu abo bakajata ijanza lyakwe ajanza lyamukaakwe amaanza aabana bakwe basimbi bobile, (nkaambo Jehova wakamufwida luzyalo), bamutola anze lyamunzi. 17-Bamane kubasisya anze, bakati, Cija lufu. Utacebuki musule nikuba kulindila abuniini moonse mubbuwa, Cijila kucilundu, kuti utasyukuti. 18Pele Loti wakuti, Pe, nobami bangu. 19-Amubone! Mulanda wako wajana luzyalo mumeso aako. Ncobeni wavuzya buuya mbowandicitila kukufutusya buumi bwangu. Lino mebo nsikonzyi kucijila kucilundu pe; ambweni bubi bulanditobela mane nkafwe. 20Bona! Ulya munzi uli afwaafwi kucijila nkuko, alimwi muniini. Ncijile nkuko, Sa tuuli muniini? Lino buumi bwangu buyoofutuka. 21Elyo wakamwaambila kuti, Mbubo, ndakuzuminina mucintu eci acalo. Nsikooyoomwaya munzi ulya ngoamba. 22-Fwambaana kucijila nkuko, nkaambo nsikonzyi kucita cintu niciba cimwi mane ukasike nkuko. Nciceeco oyo munzi ncoambilwa kuti ngu-Zoari. 23Lino izuba nilyakamana kupata, Loti wakanjila mu-Zoari,\n24-Mpoonya awo Jehova wakalosya sulufa amulilo aminzi ya-Sodoma a-Gomora. Zyakazwa kuli-Jehova kujulu. 25-Aboobo wakamwaya minzi eyo, acisi coonse ceengelede, abantu boonse ibakakede muminzi, azisyuuka muvu. 26-Pele mukaakwe wakacebuka musule, nkabela mpawo wakaba indomba yamunyo. 27-Nkabela Abrahamu wakafuma loko kuya oko nkwaakaimvwi kubusyu bwa-Jehova. 28-Nkabela naakalanga kubbazu lya-Sodoma a-Gomora acisi ceengelede, wakabona busi bwanyika bulauntumuka mbuli busi bwaceengelo.\n29-Mbuboobo Leza mbwaakayeeya Abrahamu, ciindi eciya naakanyonyoona minzi yamumabuwa; wakalobosya Loti kuzwa kulunyonyooko ndwaakanyonyoozya minzi eyo Loti njaakakede.\nMoabu a-Amoni mbubakazyalwa\n30-Lino Loti wakazwa mu-Zoari, wakaakukala mucilundu, abana basimbi bakwe bobile, nkaambo wakali kuyoowa kukala mu-Zoari. Nkabela wakali kukala musempo abana bakwe bobile. 31-Elyo mupati wakaambila mwanike wakwe kuti, Tateesu wacemaala, alimwi taakwe mwaalumi naba omwe ansi uukonzya kutukwata mbuli muciyanza canyika. 32-Koza, tukanywisye tateesu waini, kuti tulale awe, aboobo tulakonzya kubusya lunyungu kuzwa kulitateesu. 33Mpoonya awo bakanywisya wisaabo waini masiku ayo ngaonya, nkabela mupati wakasika, walala uwisi, pele takazibide na wakalala lili nanka wakabuka lili. 34Lino nibwakaca, mupati wakaambila mwanike wakwe kuti, Bona! Jilo ndakalede ataata, Atumunywisye waini alimwi masiku ano, ukasike akulala awe ayebo, aboobo tulakonzya kubusya lunyungu kuzwa kulitateesu. 35Lino bakanywisya wisaabo waini alimwi masiku ayo, nkabela mwanike wakasika, walala awe, pele takazibide na wakalala lili nanka wakabuka lili. 36Aboobo bana basimbi boonse bobile ba-Loti bakaminta kuzwa kuliwisaabo. 37-Nkabela mupati wakazyala mwana mulombe, wamuulika izina lya-Moabu. Ngonguwe wisaabo ba-Moabu boonse kusikila asunu. 38-Alakwe mwanike wakazyala mwana mulombe, wamuulika izina lya-Beni-Ami. Ngonguwe wisaabo ba-Amoni boonse kusikila asunu.


Kufwidilila mu Moza: Masimpe naa Malweza? Print\nKufwidilila mu Moza: Masimpe naa Malweza?\nMutacengwi nobantu! Aayo masabe aalitondezya mu bakambausi bacengeezya kuponya bantu, abaabo bataminina kuti “bafwidilila mumoza”, tuuli Muya Uusalala uuzwa ku Mwami Yahuwah pe.\nEeco cintu cakatalika asyoonto-syoonto kakwiina kuyobeka. Kwakamvwika kajwi kaumunizya, aako kaatalika kulimvwisya akataa bantu bakakkede muŋanda ya banabutema ba Katolika. Kakainduluka kumvwika alimwi kajwi aako. Hena mwati inga kunooli kwakali kaaze wakasweekede kayaa bwiingaila akusobaila mulubuwa lwabantu na?\nMpoonya kwakamvwika jwi lyabili lyakaaze. Ino ootu tunyama twakali kuzyila kuli? Mukaintu mupati weendelezya ganda lya banabutema, wakanyampuka akweendeenda ooku akooku kayaa kulangaula cakali kulila boobo. Kunyina kanyama kakeelede kujanwa mulubuwa lusetekene oolo pe! Mpoonya Walo wakatozya kuzyuli limwi ooko nkwaakamvwide mweeninyina umwi nkwafwinkila akuvwitima cakuumunizya. Nkaambo nzi ncaakali kwiide kwiimvwi aalya, kumwi uleema? Nkaambo nzi ncaatakasola kujata kaaze ooyo wakali kulimvwisya kalila akumusowela anze lyalubuwa?\nMpoonya ooyo nabutema wakali kulila, wakacenguluka kulanga mweendelezi wakwe nkwaboola kuzyoomulanga. Wakabbamuna mulomo wakwe akwaambaula kuti, “Meeyawo?”\nMpoonya aawo kwakatobela jwi alimwi, lyakaletezya kuzwa mukkoce lyaganda eelyo, akwiingula nguwe kuti: “Meeyawo!”\nMukaintu mupati mweendelezi wakavwaka kuya kuzyuli lyakali munsimunsi kuyoolanga cakali kucitika. Oomo naakanjila wakajana banabutema bobile, balo bakasintamuka akulanga nguwe kabagambidwe; nibakabumuzya ncaakali kuyandaula, majwi aakazwa mumilomo yabo akali kuti, “Meeyawo?”\nMbaanabutema aabo bakali kuweelula aanga mbaakaaze akusabila mulubuwa loonse! Mpoonya kwakamvwika jwi alimwi lyakabasangana kaliinduluka kulila mbweenya. Ma! Nobantu! Eeci ciyanza cakulila aanga ngu kaaze, cakayambukizyanya mbuli mbulwazi akataa banabutema. Tiilyakalampa kusikila eeci ciyanza nicakayambukila abamwi bakali kukkala muganda lya banabutema ku France. Mpoonya kwakacitika cintu cimwi cinyanyaazya masusu. Aabo banabutema bakatalika kwiingulana kabalizya majwi aabo mbuli kaaze! Muziindi zimwi zyabuzuba, bakali kunga baindizya kuŋeula kwamawoola aakubwene isyikati lyoonse. Kunyina cintu ncaakali kunga wacita mweendelezi wabo kuti abalesye kucita cilengwa eeco.\nEeci cintu cakatalika kukatazya bantu bakali kukkala mumbalaa ganda lya banabutema mudolopo. Bantu bakamanukilwa kuswiilila nkobaŋeula akutalika kuyoowa bamakaintu aabo kuti bakanjidwe basangu; nkabela bantu bakatumizya mulomo kumfulumende kuti ibagwasye kulanganya banabutema aabo. Kwakatuminwa basikalumamba kuti bazyoovwuntauzye makani woonse akulibonena cakali kucitika akuyoosya bantu bacisi. Nibakamanizya kulangaula muganda lyoonse oomo mwakali kukkala banabutema, basikalumamba bakapa kwaambilizya kuti kufumbwa nabutema utiikamvwugwe kaŋeula aanga ngu kaaze, uyookwabbaulwa antangalala acimboko kabamulangilizya bantu boonse akabone naa uciyoozumanana kuŋeula kwakwe.1\nMpoonya aawo lyakamanina limwi penzi lyoonse. Kucinyina awakacili kuŋeula kuti “Meeyawo”! Lino misela minjaanji kayiindide, eeci ciyanza cicili cintu cikondelezya kuvwuntauzya alimwi citondezya buyo bantu bafwide butolo nobatakwe cakucita mbobanga batalika ciyanza cakukonga bantunyina akuyandisya kujatila bamwi mizeezo.\nBanabutema baku France tiibakali bana Kristu balikke bakazungaanyidwe anguzu zyakuungulwa maanu kucita ncobaambilwa.\nPele, eeci cintu mbuli mbocikankamusya, tiicakali ciindi camamanino eeco ku bana Kristu bayeeme munguzu zyakucita ciyanza eeco, nkaambo kakubona muntu umwi nkwacita ciyanza eeco.\n[Nkamu ya WLC kunyina pe niikulwaizya nokuba kuzumizya zilengwa aziyanza zya Cikombelo ca Katolika. Aaka kaano kalembedwe atala aawa nkakutondezya buyo cicitika.\nKufwidilila mu Moza\nMulugwalo lwakwe lutaanzi kuli Timoteo, Paulu wakacenjezya bantu kuti: “ Ncobeni Muya Uusalala ulaamba kuti ciindi cizya bamwi bayoosulaika lusyomo, bayoogama kuswiilizya ziiyo zyabubeji zizwa kumiiya iisungilizya, aziiyo zyadyabooli” (1 Timoteo 4:1, KJV) Ciiyo cabupaizi bwamasalamuzi ca “kufwidilila mumoza”, ncimwi akataa mizeezo minjaanji iizyila ku madaimona.\nZimwi ziindi, eeci ciiyo ciitwa kuti “kuwida mu Moza” naa kuti “kunjilwa nguzu.” Eeci ncecintu cicitika ziindi zinjaanji, eelyo muntu umwi nalangaula mupaizi wamasalamuzi kuti amusilike.\nIbbala lyakuti "kufwidilila mu Moza” ndelibelesyegwa kanjaanji akataa Zikombelo zya Buna Kristu eezyo zisyoma masalamuzi aakuponya bantu, eelyo nobaambilizya kuti muntu wanjilwa Muya Uusalala. Kusendekezya kuti Muya Uusalala inga wanjila muntu kuujisi nguzu zipa kuti muntu atalike kucita zitondwa, ooko nkokwaambwa kuti ooyo muntu "wafwidilila mumoza." Eeci tacaambilizyi kuti ooyo muntu wafwa ncobeni pe mbuli mbobafwa bantu, pele nkusendekezya kuti ooyo muntu wamanukilwa kunjilwa Moza cakuti nkwiide kulivweketa akugwalangana kalipwaya mizinga kubee wanjilwa masabe.2\nNcobeni, masimpe kuti ku Mwami Yahuwah, zintu zibotu zyoonse zilakonzyeka kucitika. Mbuli mbwali Mulengi ulaa nguzu zyoonse, ncintu cuubauba kuli Nguwe, kuti inga wasikila muntu munguzu zipati boobo cakuti ooyo muntu inga waide kulebauka. Kaambo keni kakatazya aawa nkakuti, hena Mwami Yahuwah ukonzya ncobeni kucita cintu eeco munzila yamusyobo ooyo, hena kusyoma boobo —akuyungizya zinjaanji atalaawo, alimwi kufumbwa ciyanza cicitwa boobo — hena zilajanwa mu Bbaibbele eezyo zilengwa zili boobo na?\nAabo bazuunyene cimpenda eeci, kanjaanji balalikwabilila kabainduluka kwaamba tumpango twa Mangwalo tunjaanji, kumwi kabakakatila kutondezya kuti eeci ciyanza cakali kucitika ncobeni amwalo muziindi zya Bbaibbele. Nokuba boobo, kuti twasanyangulisyigwa tumpango ooto ntobataminina, inga kwayubunuka buyo kuti ooto tumpango tatukonzyi kweendelana nanka kutabilila lusyomo lwa “kuwida / kufwidilila mu Moza” kakwiina kupindaula Mangwalo.\nKamwi kampango katamininwa kwaambwa boobo ziindi zinjaanji, kapandulula kupaizya tempele lyokwa Solomoni.\nNkabela aabo basiba myeembo abaimbi bakaliswaangene antoomwe, kabaimba cikondelezya mujwi lyomwe akumvwugwa kabatembaula akulumbaizya Mwami Yahuwah; alimwi nibakavwentuka mujwi lyomwe amyeembo azimwi zingwali-ngwali zyakwiimbya nyimbo, bakali kwiimbisya nyimbo kabatembaula Mwami Yahuwah kuti, Mwami Yahuwah mubotu nkaambo luyando lwakwe talumani.”\nKumane ŋanda ya Mwami Yahuwah yakazulila kkumbi, aboobo bapaizi tiibakakonzya kubeleka muŋanda ya Mwami Yahuwah ankaambo kakkumbi eelyo, nkaambo bulemu bwa Mwami Yahuwah bwakiizuzya eeyo ŋanda. (2 Makani 5:13-14)\nKunyina pe mukampango aaka mpokupanduludwe muntu naba omwe wakalivweketa akulyuumputa muzinga nkaambo kakukolwa nguzu zya Mwami Yahuwah, nokuba kuponya muntu uuciswa naba omwe pe. Pele kunze lyaboobo, kampango 11 kaamba biyo mucibeela cimwi kuti, “Boonse bapaizi bakaliko aawo bakalongezyegwa.” Cakali cintu cityola mulawo wabapaizi ba Levi alimwi catakazumizyidwe kuti muntu uuciswa nokuba uulemene kuti akutauke milimo yabupaizi kunembo lya Mwami Yahuwah; aboobo, kunyina akataa bapaizi aabo wakali kuyandaula mupaizi wakumusilika pe, alimwi kuti nikwali uuyanda kuponyegwa, naatakalileta nokuba kuzumizyigwa kusika abusena aawo pe. (Langa cilembedwe mu Bapaizi 21:16-23)\nAabo basiminide kulusyomo oolo, balataminizya abuzuba nakaangwa Mufutuli mu Muunda wa Getisemane kuti mbumboni bwabo. Eelyo Yahushua naakabuzya basikalumamba kuti nguni ngubakali kuyandaula, “Balo bakamwiingula kuti, Yahushua waku Nazaleta.” Yahushua wakati kuli mbabo,“Ime ndendime nguwe.” Mpoonya Judas awalo, ooyo wakamwaaba, wakaliimvwi akati kabo. Mpeenya aawo naakabaambila kuti, Ime ndendime nguwe, bakatenteleka kudilika musyule, akuwa mizinga ansi.” (Johane 18:5-6)\nAkamwi kampango kalaa mpuwo nkobayandisya kubelesya kutaminina ciyanza eeci kuti nkocili mu Bbaibbele, kajanwa mukaano kakusandulwa kwa Saulu waku Tarsus. “ Lino naakasika afwaafwi amunzi wa Damasikasi, mumuni uuzwa kujulu wakamumwekela. Mpoonya wakawida ansi, aawo wakamvwa jwi lyakati “Saulu, Saulu! Undipenzyela nzi Ime?” (Milimo 9:3-4)\nKunyina pe muntu wakalyuumputa mizinga akataa bantu bakali kuyanda kwaanga Yahushua, alimwi nokuba kunetauka kwa Saulu, inga tiikwatabilila lusyomo lwamazuba aano lwakunjilwa muya, nkaambo boonse bantu aabo bayandaula bapaizi bamasalamuzi kuti babaponye, mbantu basyoma Mwami Yahuwah kusikila mpobagolela kuzyiba ncobeni mumyoyo yabo, alimwi baliluleme mumeso ookwa Sikabumba Yahuwah kuyandaula cileleko Cakwe.\nKuli tumpango tusyoonto buyo mu Mangwalo aawo mulombwana wa Yahuwah naakazingidwe bulemu bwakujulu, anguzu zyabulemu. Alimwi nokuba boobo, ooyo musyobo ngwaakawa ansi muntu ooyo ulipedwe, kuti lyoonse wakali kuwa kakotamika busyu bwakwe kutozya kumbele. Ngooyu mukonzyanyo: “Mpawo ndakamvwa kaambaula, lino nindakamuswiilila, ndakoona, ndakali vwunteme ansi. Mpoonya kwakandiguma janza, lyakandipa kuti ndivwuntame amazwi amatansyi aamaboko aangu.” (Daniele 10:9-10, KJV)\nEeci ncintu ciimpene kulaale kapati acintu cili coonse cicitika eelyo bantu nobanjilwa mizimo mazubaano kumwi kabalyaamba kuti banjilwa Moza. Eelyo Daniele naakalileka akuwa ansi, mungele wakafwamba kumujatilila akumuyumyayumya. Awalo Johane Muyubunuzi, wakayumayuma mpoonya aawo naakanjidwe nguzu zya Mwami Yahuwah: “ Mpoonya nindakamubona Ime ndakawa mbuli muntu uufwide akukotama kumaulu aakwe. Pele wakabikka janza lyalulyo lyakwe alindime wati, “Utayoowi Ndime matalikilo amamanino” (Ciyubunuzyo 1:17, KJV)\nBakambausi ba Ivangeli abapaizi bamasalamuzi, aabo bayandisya kunjizya bantu mizimo, kunyina pe nobatambika janza kuti bagwasyilile nokuba kukwaba muntu uuyanda kuwa muzinga ooyo ngobasendekezya kuti wazundwa nguzu zya Mwami Yahuwah. Pele cintu cini cilibonya kacicitika ncakuti, kubaanga baide kusekelela nguzu “zyabo” zyakuunsya bantu mizinga. Ncobeni, bunji bwabo balaa bantu babagwasya “kukwaba” muntu eelyo natalika kucengama kuwa kutozya kusyule kuti atalicisi.\nHena ooko nkulyeezyeka Yooyo Mubombe Moyo Uulitola ansi?\nNokuba zintu zinji zyeelede kucenjelelwa eezyo, bantu banjaanji bakalicisa muziindi zyakainda kale musyule lyesu. Umwi mukwasyi ookwa Ella Peppard wakapa mukambausi Benny Hinn mulandu uusika myeelwe yamamiliyoni aamali nkaambo kazicisa nzyaakalicisa ooyo mukaintu kumuswaangano wamukambausi ooyo— eezyo zicisa zyakapa kuti asike mpanjila mulufu lwakwe.\n“Peppard, 85, wakafwa mumwezi wa Vwivwi. 23, 1986, nkaambo zyakasinka nsinga zipati zitola bulowa kuzwa kumoyo wakwe kutola kumubili, eelyo naakanjide mucibbadela nkaambo kakutyoka kasolo. Walo wakagejukila kasolo mumuswaangano wakaindide mazuba 15 mu Civwuka ca Lusyomo ca mukambausi ooyu.”3\nPeppard wakali akataa bantu bakaimvwi mumulongo kabalindila kuti batambule cileleko cakuponyegwa kumukambausi Benny Hinn; mpoonya ooyu mukambausi naakagunta mulombwana wakali kumbelaa mukaintu ooyu cakuti, wakawa kutozya musyule, wakuguntilizyila mukaintu ooyu ansi akumutyola kasolo.\nMuciindi cakuti agwasye mukaintu ooyu, mukambausi Benny Hinn wakapa malailile kuti Peppard agwisyigwe abusena aawo akukkazyikwa acuuno cili munsaa kumbele lya cikombelo.\nEelyo umwi wakali kugwasyilila naakasola kuyandawida mukaintu Peppard wakumugwasya, aabo bakaimvwi kabalangilizya munsimunsi bakamvwa mukambausi Benny Hinn nkwalesya mugwasyi akumwaambila kuti, “Komuleka yawe, musiye alikke. Leza ulamuponya.”4\nAcimwi ciindi cijatikizya mukambausi ooyu Benny Hinn, mwanaakwe musankwa abalombwana bamugatela bobile, bakaangwa nkaambo bakaumputa akutundulula cuulutwi uutaambauli ooyo wakaboolede kuzyooponyegwa kumwi kajisi meenda.\nHestephenson Araujo, 21, wakali kuyandika kuya kucibbadela naakamanizya kuumwa … mumuswaangano wabupaizi ku Manaus, kunyika lyacisi ca Brazil.\nBamasilikani bakaanga musankwa Joshua Hinn, 21, antoomwe abantu bobile bagatela Benny Hinn, nkaambo aabo balombwana botatwe bakamvwugwa kuti bakajalila Araujo mucitolokesi akutalika kumuumputa.\nAaba balombwana bakajata Araujo akumutola kucitolokesi eeco cakayobwedwe munsaa civwuka, mpoonya kwakamvwugwa kuti oomo mubakamudinkaula mfwaindi akumubbonta kumwi kabamubuzya kuti wakali ni.\nNkaambo kakuti ooyu muntu taakali kukonzya kumvwa mbwaanga wakali cuulutwi, nokuba kubaingula nkaambo taakali kwaambaula, bakazumanana kumucisa, mbubakaamba oobo bakapokola.\nMpoonya bamasilikani balaa zibelesyo zyakoolawula ntenda, bakaliwaalila mukati kacitolokesi eelyo bantu bakali kulangilizya nibakaita bakapokola.5\nEeci ncintu ciimpene kulaale kapati amilimo njaakacita Mufutuli Yahushua, nokuba umwi akataa baapositolo bakwe! Robert Liichow, ooyo aciindi cimwi wakalaa lubazu mubupaizi oobu, lino uluujisi kucenjezya bantu kucintu cilubide mubupaizi bwa mukambausi ooyu. Walo wakalemba kuti:\nMubuzyo wini ngwakuti - ikuti kali Leza ncobeni uugunta bantu nobawida ansi, nkaambo nzi ncotweelede kubakwaba kuti batalicisi? … Balo aabo basangane bupaizi oobu baingula kuti ooko kuwa kwamuntu kunyina acimbi pele ninguzu akuba munsaa Muya Uusalala. Kuti kacili mbocibede ncobeni oobo … hena [Leza] tababwene ncobeni aabo bantu mbaguntila ansi mubulemu Bwakwe, tabwene kuti inga balalicisa na? Eezi zikombelo zibelesya bantu bakwaba muntu uuyanda kuwa nkaambo (1) zilizyi kuti kanjaannji bantu balicengeezya buyo kuwa, alimwi eeci ncecintu ncobalailidwe mumaanu kuti ncobeelede kulangila kucitika akucita. (2) Tazijisi lusyomo muzintu nzyobakambauka muzikombelo eezyo pe. Ooku munzila imwi nkokwaamba kuti, Leza wabo tajisi nguzu zipati zyakuti inga wakwabilila bantu Bakwe eelyo nobawa mizinga.\nAlimwi kunze lyabantu aabo bakali kukwaba bantu, kwakali bamakaintu … aabo bakali kuswena munsimunsi nokuba kwiimina kunze lyabaabo bakwaba muntu, kabajisi milembo mipati yakukwabula muntu. Mulimo wabo wakali wakuvwumbilila mulembo kumaulu amubili wamukaintu kuti wawa muzinga. Nkaambo nzi? Nkaambo bunji bwaziindi aabo bamakaintu banjilwa muya balawa cakugwalangana cakuti inga kwatalika kulibonya zitondwa.\n“Kwakali ziindi zimwi [eelyo] bamakaintu bamwi nibakalembweteka cakuti kwakavwunauka masiinsi, akukwangauka cibelo cimwi kacitapukila kooko, acimwi okuya. Eelyo Mwami naakasala kusampuzya bana basimbi Bakwe munzila yamusyobo ooyu, swebo twakaliko munsimunsi akufwamba kubavwumbilila zitondwa zyabo.” Hena eeci cimvwikaanga ncintu ncobeni Mwami [Yahuwah Elohimu] ncakonzya kucitila bana Bakwe basimbi na?6\nKulyaangulula ku lweeno oolo\nYahushua wakasyomezya kuti, “Yebo uyookazyiba kasimpe, alimwi kasimpe nkakayookwaangulula.” (Johane 8:32, KJV) Bantu banjaanji aabo bakasangene mubupaizi oobu aciindi cimwi, lino bakalyaangulula kuzwa kulweeno oolu. Aano mazuba baluukwete kucenjezya bantunyina bamwi kulusyomo lwakubeja oolu. Mark Haville, ngumwi akataa bantu aabo. Eelyo naakabuzyigwa kuti aambe cakamugwisya mulusyomo oolo, Haville wakaingula kuti walo wakabala buyo cilembedwe mu Mangwalo.7\nMike Wright, awumwi mwaalumi lino uutacisyomi kuti Bbaibbele lilazumizya ciyanza cabupaizi eeci, awalo utondeka kampenda kamwi kali mubupaizi oobu: tee nkucengelezyanya mubulongwenyina ooku. Walo uya kumbele kulemba kuti:\nBenny Hinn wakapa mulumbe notwakali kulya cikoboko alimwi Ime ndakamulangilizya kapailila baama kubbazu lya tebule limwi aawo mpotwaakkede mumbali. Balombwana ba Mpindu ya Full Gospel aabo bakamusindikide, bakajata bubi kabakutauka kubaanga mbantu bagatela muleli wacisi, kabasangalazya akusesyasesya bantu, abee balaa nguzu abuvwubi bunjaanji mumusyobo ngubakali kunjilauka akusangana akataa kkunga lyabantu bakabungene.\nBaama tiibakafwidilila mumuya akulyuumputa muzinga mbuli mbocicitika mumiswaangano imwi, pele bakandaambila kuti – kuti Benny naakacili bikkide janza lyakwe ali ndime kacinditonka ankumo yangu kutozya kusyule – balo nibakawa kutozya kusyule. Ooku nkokwiingula kwamause nkaambo balo bakali kuliyeeya kuti 'tiibakasyomede kapati, nanka kulyaaba cakumaninina, nanka kululama', aboobo ncecico ncibakaalilwa kutambula cileleko cilibotela (cakuwa akwaalabana ansi) ca Muya Uusalala. (Eeci nceciindi citaanzi neekalibonena mulandu- alimwi ziindi zinjaanji – kuupegwa muntu ooyo waalilwa kuwa muzinga akutambula Moza).8\nMuntu uuyanda kulelekwa akuponyegwa ulasungilizyigwa kuti alitondezye kuti wanjilwa nguzu zya Moza. Kuti taacicita cintu eeco, kulangilwa kwaamba kuti (kuli baabo balangilizya amuntu lwakwe mwini) kuti ngulaa mulandu nkaambo takwe lusyomo, aboobo ncecamulesya kutambula Moza uunga walitondezya mukumuunsya muzinga akwaalabana. Ooku nkucengelezya mubupaizi kuti alicengeezye kubaa cintu ncatakonzyi kujana. Wright wakamanizya mubandi wakwe akwaamba cabuusu kuti:\nIme ndakonzya kulungulula twaano tunjaanji twakacitika mumyaka yainda iili makumi otatwe, pele kukosozya makani woonse aali mutwaano ooto nkuti, swebo twakalisangene (katutakubwene) mubushinshimi bwakucenga akubejela bantu oobu – twakalicengedwe abantu bakazyi kabotu makani woonse nokuba bakeelede kuzyiba boobo. Lino mbuli mbotwakalivwuntauzyila akulibalila jwi lyokwa [Yahuwah] kujatikizya ciyanza cakupaila eeci, swebo lino twasalazyila limwi kusulaika lusyomo aciiyo ca kufwidilila-mu-moza. Kunyina nokuba asyoonto pe mu Bbaibbele aawo mpokunga kwajanwa ciyanza cakuti nguzu zya Mwami [Yahuwah] zyasikila muntu akumuunsyila ansi katozya kusyule, pele buyo ali basinkondonyina ba Mwami [Yahuwah]. Zyoonse ziindi zimwi zyaambidwe akulembwa, aabo balombwana bakasika kunembo lya Mwami [Yahuwah] bakawa kutozya kumbele cakuliyandila, kabakotama abusyu bwabo, (akukomba) – nokuba kuti, ... BAKAFWA.9\nMuzeezo uuli mu Muzeezo\nEeci cintu ca “kufwidilila mumuuya”, cilabonwabonwa kanjaanji mumbungano zipati nokuba mumiswaangano yabukambausi, ooko muntu uukambauka nkwapa lwiito aciindi ciindene kuti aponye baciswa. Walo uleendeenda, kayaa kubbataika janza lyakwe ankumo zyabantu bacisidwe, mpoonya ooyo muntu uubbatwa janza ankumo ulawa kutozya kusyule. Bamwi “bakambausi bamasalamuzi” mbuli Benny Hinn, uliintide akwiindilizya kutalika kucita masesya akulicengeezya kubaa nguzu zya Muya Uusalala, ulavwupaula jakete lyakwe kutozya kubantu bali munsi lyakwe nokuba kubafunta muya kuzwa mukanwa lyakwe; mpoonya balo, mbuli mbokulangilwa, alimwi mbuli mbobazyi kale kuti beelede kucita, balipwaya kuwa mizinga ansi kube banjilwa mizimo nokuba basangu akutalika kunetauka.\nMark Haville, ooyo waambwa kale, wakabuzyigwa mumubandi inzila yeni ooku kufwidilila mu moza mbokubeleka mukati kamuntu. Walo wakapa mulongo uutobela wazintu zicitika:\nBantu mbaa simasalamuzi. Muntu ulakonzya kuungulwa mizeezo yakwe akunjilwa mumizeezo, nokuba kukoya wanjilwa masabe; nkabela eelyo nali boobo, ndendilyo nakonzya kuteelela akucita kufumbwa ncamwaambila mukambausi nokuba baabo bali munsi lyakwe.\nBamwi basololi baungula muntu maanu, babelesya nyimbo eezyo zyeendelana akuduunta kwamoyo wamuntu. Ooko kuduunta kulimvwisya munyimbo zyakulumbanya akukomba, nzyezyeendelana akuduunta kwamoyo.\nBamwi bacita zikkomanisya bantu, balizyi nguzu zili munyimbo zyamusyobo ooyo. Ncenciceeco bantu bacita masesya abaimbi balaa mpuwo, ncobatalisya miswaangano yabo kubelesya zintu zisesya nokuba nyimbo ziyandisyigwa kutegwa “bakasaazye akusangalazya nkamu yabantu”. Eeyi njeenya njenzila ayalo njobabelesya bakambausi bamasalamuzi, kumvwisya bantu nyimbo nzyobayandisya akubasangalazya kaataninga talika malweza. Eelyo boonse balangilizya nobalangila kuti inga yebo walembweteka akuwida ansi kuti wajatwa ankumo, ayebo noyeeya kuti eeco nceceelede kucitika alimwi mboyelede kucita, nkabela eelyo wasika aawo mpojatwa ankumo, yebo ucita ncobeni cintu eeco ncibakuungula maanu kuti nceceelede kucitika, eeco ncencico bantu banjaanji ncobawida ansi.\nImwi misyobo yamilumbe ilayindulukwa kwaambilizyigwa kusikila bantu batalika kumvwa milumbe eeyo kayiinduluka kulimvwisya mumizeezo yabo nokuba kuti kwiina waambilizya cintu eeco; nokuba jwi lyaambilizya mulumbe ooyo, alyalo inga lyabelesyegwa kuungula bantu maanu. Kuungula bantu maanu kwakayambukila amwalo muzikombelo zyabuna Kristu zitali zyabantu bayobeka kupaila pele basyoma kunjilwa moza, oomo beembezi bambungano balalidunda kuti balakonzya kuungula maanu bantu bali mumbungano yoonse.\nBantu aabo balijana muzibaka mucitika zintu zyamusyobo ooyo, abalo balakonzya kuungulwa maanu. Aboobo, kwaciindi cikubwene, nokuba kuti balaciswa, balaleka kumvwa cicisa kwaciindi coonse nobali munkamu abusena oobo. Pele kuti muntu wabatobelezya bantu aabo, nokuba boobo, kujanika kuti bunji bwabantu aabo bakali kuyeeyelwa kuti bakaponyegwa, balijana kuti tiibakapona ncobeni pe.\nCharles S. Price wakabunganya muswaangano ku British Colombia, oomo bantu bali 350 mubakasyoma kuti bakaponyegwa. Nikwaaindide myezi iili cisambomwe, nokuba boobo, nibakatobelwa bantu aabo alimwi, kwakalibonya manyongwe aatungumika kuyeeya. Kataa bantu bali 350 aabo bakasyomede kuti bakali ponyedwe, bali 301 bakacili kuciswa, bali 39 bakalifwide kale, alimwi bone bakasondoka. Kwakacili buyo bosanwe bakacili kulipeekezya kuti bakaponyesyegwa.10\nHarville wakazuminizya kuti muziyanza eezi, amwalo njeenya misyobo yanzila ilabelesyegwa, eeyo iibelesyegwa mubupaizi bwanyika zyakujwe amuzilengwa zyakukomba mituni ziimpene kuzinguluka nyika.\nPaulu ulitonkomene kucenjezya bantu kuti Saatani ulakonzya kulisandula kuba mungele wamumuni; Walo waamba kuti: “ Citamugambyi cintu eeci pe, nkaambo awalo mwini Saatani ulalipeekezya kubaanga mungele wamumuni. Aboobo tacili cintu ceenzu kuti naa babelesi bakwe kabalicengeezya kuba babelesi bamumuni abalo. Mamanino aabo azyooba mbuli mbwiibede milimo yabo.” (2 Bakolinto 11:14-15, KJV) Eeci ncecicitika ncobeni mu Bupaizi bwakunjilwa muya: bantu balaungulwa maanu akunjizyigwa ziseese akutalika kuzilaika, kunjilwa masabe, kusonda, azimwi. Kwiinda mukubelesya majwi aabuna Kristu, akupaila kuli “Jeesu”, kupa “lwiito lwakusanduka”, akukulwaizya basyomi kuti babaa “lusyomo”, aaba basimasalamuzi bana Kristu basamika malweza aakusonda abulozi mucikobela camumuni.\nNokuba kuti kuponya bantu kwiinda mulusyomo azimwi zilitondezya antangalala, eezyo zyakali kwaambwa kuti zizwa kunguzu zya Muya Uusalala kwaciindi cilamfu, eeci ciyanza cakatambulwa akukkomaninwa mulwiito lupati lwakusanduka ku Cikombelo caku Lubuwa lwandeke ku Toronto, Canada, mu 1994. Umwi silutwe wa mpuwo eeyo wakali, Paul Goldee11; kutaanguna ooyo wakali kusyoma kuti eeci ciyanza cakali ciyanza cibotu ca Mwami Yahuwah. Nokuba boobo, naakamanizya kubona bantu bamwi kabavwuluma, kuloloma macovwu kumulomo akuwoolola mbuli babwa basondokede, nokuba kucita zintu aanga mbanyama bamusyokwe, kumwi aabo bantu kabaambwa kuti banjidwe nguzu zya Muya Uusalala, walo wakatalika kulibuzyabuzya mwini kuti naa eeci cintu cakali masimpe kuzwa mu Mwami Yahuwah naa pe. Walo wakacenjezya kuti:\n“Buno buzuba, Ime inga ndaamba cintu ciinda kuusisya … buno buzuba Ime ndisyoma kuti ooyo moza waambwa kunjila bantu, muya walucengo, muya wakubeja alimwi tuuli Moza wa Mangwalo. … Ime inga ndaama kuti eeco kunyina pe nicakali cintu camasimpe nkaambo ooyo mucelo wa cikombelo eeco, tiiwakali Muya Uusalala, nkaambo micelo yacikombelo eeco yakali micelo yakabolede. … Muya Uusalala, mukwiitwa buyo zina eelyo, Ulisetekene. Walo takonzyi kukulwaizya bantu kucita cintu citaluleme citondwa pe.\nBantu… aabo bakalengwa muciimo ca Mwami [Yahuwah]. Nkaambo nzi Mwami [ Yahuwah] ncanga wasampula bantu akubabamba kuti balangike aanga mbanyama bamusyokwe. Kuti nikwali cintu cilitondezya mumiswaangano eeyi citeendelani aMangwalo, nkokuti eeco cintu taceendelani a Mangwalo Aasetekene, alimwi tacizwi ku Mwami Yahuwah nkaambo Mwami Yahuwah tacinci pe. Nkaambo nzi Mwami [ Yahuwah] ncanga wasampuzya bantu akubalekela kuti babe mbuli banyama bakalaba ansi? Kuti nikwali cintu cilitondezya mumiswaangano eeyo, eeco citeendeleani a Muya Uusalala, nkokuti eeco cintu taceendelani a Mwami [Yahuwah] nkaambo [Yahuwah] tasanduki pe . … Mutakumbatili lusyomo oolu; mutayeeyi kuti eeci ncintu cuubauba pe. … eeci tacili cintu cizwa ku Mwami … aayo makanze azwa kuli dyabolisi alimwi ncintu cakupelengusya ca budyaboolii … eeco ciyooletelezya kupyopyongana akataa banalumi abamakaintu, abana babo aabo bakumbatila ciyanza eeco.12\nKunyina pe aawo Mangwalo mpaalembedwe kuti basyomi bansiku bakalisangene mumaleele aayo ngobalitondezya bantu “bafwidilila mu Muuya.” Kukomba kwamu Bbaibbele kulisetene, mbweenya mbuli Mwami Yahuwah mbwasetekene. Kunyina pe kukkomanina Mwami Yahuwah nokunga kwasampuzya ciimo camuntu. Umwi mucelo wa Moza ngwakulilingula akulijata. Hena inga Mwami Yahuwah wanyonyoona ciimo cibotu eeco Walo ncasoleka kusimpa muciimo cako?\nCintu cigambya akwiimpana akataa bantu aabo balyaamba “kufwidilila mu Muuya”, abaabo balimvwide ncobeni kuti bagumwa aa Musololi wesu Yahushua nceeci:\nMpoonya kwakasika bamwi bakazabuka lwizi lwa Galili, kucisi ca Gadarenesi. Nkabela eelyo Yahushua Walo naakaseluka kuzwa mubwato, mpoonya kwakamuswaanganya muntu umwi kazyila kunamaumbwe alimwi kanjidwe basangu basofweede, ooyo muntu wakali kukkala akataa zyuumbwe; alimwi kunyina pe wakali kukonzya kumwaanga muntu ooyo a nketani nokuba ntambo, nkaambo lyoonse kanji-kanji naakali kwaangwa kumaulu akumaboko, lyoonse wakali kuzibbansaula nketani akutyoloola nsimbi nzyaakaangidwe kumaulu. Wakalijisi nguzu zinji cakuti taakwe wakali kukonzya kumubombya. Masiku asikati wakali kunga nkweendeenda kunamaumbwe amumalundu kaya boompolola akulinengaula amabwe. (Maako 5:1-15)\nBikkila maanu aawa: Ooku kusanduka nkwaletela muntu Mwami Yahuwah, kuliimpene kulaale ambobalimvwa aabo “bafwidilila mu muuya.” Ooyo Muya Uusalala ookwa Yahuwah, waambwa mukaano atala aawa, wakaumuzya akusandula muntu wakagwitide mucamba kaungililwa zyeelo amadaimona, akumubambulula kusikila watontomana akukkalikila, waba muntu mubombe uukkwene maanu. Aabo bazuunyene kucita cilengwa cakunjilwa masabe, balitondezya ciimo ciimpene, ciimo cakunjilwa basangu amizimo; balasanduka akuleka kuba muntu uukkwene maanu akuba muntu muyamba, uutakwe bulemu alimwi uutalijati mbuli muntu uusondokede.\nBupaizi bwa Kasimpe bwamu Bbaibbele\nMangwalo akulwaizya basyomi kuti: “ Pele amulingule zintu zyoonse; amujatilile kufumbwa cntu ciluleme, Amulilesye kucita zintu zisofweede.” (1 Batesalonika 5:21-22, NKJV) Yahuwah ulaita buno buzuba, wiita ndinywe nobana Kristu kuti muzyokele kubupaizi bwamasimpe, kamupaila cabulemu mbuli bwaambidwe mu Bbaibbele. Kunyina pe cintu cikonzya kuswaanganya muntu a Singuzuzyoonse akata nkamu iiyobeka akusabila cakuti inga kwacisa matwi. Moza wini ulasika kumuntu omwe-omwe, cakuumunizya; nkabela muya wamuntu ulakonzya kulimvwa jwi lya Moza, kalimwaambawida mukati kamoyo wakwe, kalikanana mujwi libombe, lisyoonto, litayobeki alimwi likkazyika moyo wamuntu.\nElijah atalaa Mulundu wa Holebu, wakayiisya kuti Yahuwah taakali muguwo lipati, livwukaulisya kuunga akukwamauna mabwe atalaa mulundu pe. Alimwi Walo taakali mukuzungaanya nyika cakuti zyoonse zintu zyacencema pe. Alimwi taakali akataa bbibi lyamulilo livwilima kuyaka. Pele, Mulengi wazintu Zyoonse, wakasala kuti akanane amutwanga Wakwe mukajwi kasyoonto, kabombe. (Bala 1 Bami 19:11-12)\nEeci ciiyo, nciiyo cesu buno buzuba. Taata ulizyi kuti moyo wako ulangila kulimvwa kuyandwa akukkala munsi Lyakwe kamuvwana cilongwe cikondelezya antoomwe, yebo Anguwe. Walo kunyina pe nanga wakuyaamuka akukusiya kocibulide cintu. Walo nguwaabikka kuyandisya luyando ooko nkojisi mumoyo wako!\nKomulekela Mufutuli wako kuti abe mukonzyanyo wako. “Nikwakaba kubucedo Yahushua wakabuka wazwa. Wakasiya munzi wakaya kubusena buliibide kuyookomba.” (Maako 1:35, NKJV) Yebo inga koli ukkala akataa bantu banji basyaankene. Yebo inga kozingulukidwe aabamukwasyi ookwenu batasyomi. Pele yebo, ayebo lwako, ulakonzya kuyaamuka aawo akuliyandawida busena buumwine kakwiina cisabila, ooko nkonga waakupaila zili mumoyo wako woonse.\nAmbweni kuzyuli nkolala, mbobusena buumwine. Ambweni mukkabati moyobwede zyakusama, mbobusena bwako buumwine. Ambweni cuuno cili kunjeleela yamusena, nkokuumwine. Ambweni mumootokala wako uuyobwede mulubuwa lwacintoolo, momuumwine. Ambweni bulikke busena buumwine mbonga wajana, mbwakulijalila mucisambilo. Kufumbwa busena aawo mpokonzya kutontomana akukkala ansi kuti ulizeeze akuswiilila kajwi kabombe kasyoonto, Taata wako inga waswena munsi lyako, akukanana kuli nduwe cigaminina.\nCilengwa ca "kufwidilila mumuuya akunjilwa mizimo" ciyeeme kapati atalaa kukondwa aanga muntu wuungukide maanu.\nKwiinda mukutandila kulelekwa, bantu bakasulaika kasimpe akuyandisya kulikkomanisya. Ooku takuli kupaila kwaambwa mu Bbaibbele pele, ooko nkunjilwa mizimo,basangu atuyobela. Kwiinda mukucita boobo, bantu bakalinjizya muntenda yakucengelelwa kakwiina kulangisya akusunka cintu eeco… Bantu bakanjomba mulucengo lwakaindi; mukutandila kuti batambule zileleko, balo bakasulaika kasimpe akuyandisya kulikkomanisya kakwiina kusunka cintu eeco kuti naa cilaa bumboni bujanwa mu Bbaibbele.13\nKunyina pe kasimpe ka Bulemu nokayeeme mukugwitizya muntu kuti akkomane cakutalilemeka munzila iitakwe bulemu, pele kasimpe kajatisya maanu aamuntu uukkwene mizeezo. Mwami Yahuwah waamba kuti, “Amuboole lino, alimwi atubandike tumvwane antoomwe.” (Izaya 1:18, KJV) Yebo kweezyekanya ziiyo zyabuleza ku Mangwalo aasetekene. Uteezyekanyi ziiyo zyabuleza a mbolimvwa mumoyo nkaambo ooko kwiintila kukkomana nkobacita aabo balikkomanisya kunkosaadi, ncintu comwe mbonga walimvwa ayebo eelyo noyimba nyimbo abantu mbomusyoma limwi bali 2000 kumuswaangano wacikombelo.\nOobo mbolimvwa mucamba teesyi bumboni bunga bwatondezya cintu cili buti, kapati kutali mumakani aacintu cipati mbuli lufutuko. Kubaa lufutuko kuyandika kweempwa zibi akubaa lusyomo mu Mwami Yahuwah, kutali kwiide kwaalabana ansi, kokwangauka akuvwunauka zisani mbuli uu\nnjidwe mizimo nanka kuyobeka aanga mbantu bakoledwe nanka bawungwidwe maanu.\nKuti yebo koli wakazyibila kale kucita masalamuzi aakunjilwa masabe aayo mbuli uutakwe maanu, twakukomba kuti utateeleli ncotwaamba kuti eeco tacili cintu citajanwi mu Bbaibbele. Twakonka kukulomba kuti yebo omwini ulibalile Mangwalo akulizyibila kasimpe keni! Kosunka zintu zyoonse akuzyeelanya kuti naa zileendelana a jwi lya Mwami Yahuwah. Kolazyika ansi kufumbwa cintu citeendelani ajwi Lyakwe alimwi kojatilila kucintu cibotu. Yahuwah lyoonse unookkutya moyo wamuntu uuli woonse uulangila akuyandisya kuba munsi Lyakwe.\n2 Matt Slick, “Caamba nzi Kufwidilila mu Muuya?” Bana Kristu Balyeempa a Mulimo wa Kuvwuntauzya.\n10 Langa ncaakalemba Nader Mikhaiel, The Toronto Blessing and Slaying in the Spirit, referenced in http://www.ukapologetics.net/slain.htm.\n11 Langa aawa https://www.youtube.com/watch?v=FfmAIxz1yBs&spfreload=5. Izina lyawisi Paulu inga kalitalambedwe bululeme, nkaambo majwi taamvwiki kabotu ncaamba alimwi alabbabbalisa kwaambaula.


Amutobele Nzila Nzyaakabelesya Jesu Kulwana Masunko | Buumi bwa Jesu\nAmwiiye Mbwaakacita Jesu Naakasunkwa\nSAATANI WASUNKA JESU\nJesu mbwaamanina buyo kubbapatizyigwa a Johane, wasololelwa amuuya wa Leza kuya munkanda ya Judaya. Ujisi zinji zyakuyeeya. Ciindi Jesu naakabbapatizyigwa, “julu lyakajaluka.” (Matayo 3:16) Aboobo lino ulakonzya kwiibaluka zintu nzyaakaiya akucita kujulu. Masimpe, nzinji nzyayelede kuzinzibala kuyeeya!\nJesu wakkala munkanda kwamazuba amasiku aali 40. Ciindi coonse eeci kunyina cakulya ncalya. Mpoonya ciindi Jesu noyamujaya nzala, Saatani Diabolosi wamusikila kuti amusunke, ulaamba: “Ikuti naa uli mwana wa Leza, ambila mabwe aaya kuti abe zinkwa.” (Matayo 4:3) Pele mbwaanga ulizyi kuti taciluzi kubelesya nguzu nzyajisi zyakucita maleele kuti alikkomanisye mwini, Jesu wakaka koongelezyegwa.\nDiabolosi tanaalekela waawo pe. Wasola nzila imbi. Waambila Jesu kuti aliwaale kuzwa atala aabwaanda bwaatala lyatempele. Pele Jesu tanaasola kucita cintu cigambya icili boobu. Kazubulula Magwalo, Jesu watondezya kuti taciluzi pe kusunka Leza munzila iili boobu.\nMpoonya, mumusunko watatu, munzila imwi yamaleele Diabolosi watondezya Jesu “mami oonse aamunyika abulemu bwangawo” akwaamba kuti: “Zyoonse eezyi ndilakupa ikuti naa ufwugame akundikomba ciindi comwe buyo.” Alimwi Jesu wakaka cakusinizya, ulaamba: “Kozwa aawa Saatani!” (Matayo 4:8-10) Tanaaongelezyegwa asunko eeli, nkaambo ulizyi kuti Jehova alikke nguweelede kubelekelwa mulimo uusetekene. Inzya, wasala kuzumanana kusyomeka kuli Leza.\nTulakonzya kwiiya kumasunko aaya alimwi ambwaakacita Jesu naakasunkwa. Masunko aaya akacitika ncobeni, calo icitondezya kuti Diabolosi tabuli bube buyo bubi mbuli mbobayeeya bantu bamwi. Pele nkwali ncobeni, nokuba kuti talibonyi. Cibalo eeci alimwi citondezya kuti mfwulumende zyamunyika zyoonse nzizya Diabolosi; zili mumaanza aakwe, nguuzyeendelezya. Nkaambo ino nolyakaba buti sunko lyancobeni kuli Kristo ikuti nozyatakali zyakwe Saatani ciindi naakamwaambila kuti ulamupa nzizyo?\nKuyungizya waawo, Diabolosi wakaamba kuti wakalilibambilide kulumbula Jesu ikuti wafwugama akumukomba ciindi comwe buyo, nokuba kumupa mami oonse aamunyika. Diabolosi ulakonzya kutusunka munzila njiyonya eeyi ambweni kwiinda mukutujaluda nzila zilibonya mbuli kuti nzibotu zyambotukonzya kujana lubono, nguzu naa cuuno caatala. Eelo kaka tutondezya kuti tuli basongo ciindi notutobela cikozyanyo ca Jesu kwiinda mukuzumanana kusyomeka kuli Leza kufwumbwa naa twasikilwa sunko lili buti! Pele amuyeeye kuti Diabolosi tanaakamulekela limwi Jesu, wakamusiya “kusikila aciindi cimbi ceelede.” (Luka 4:13) Eeci cilakonzya kutucitikila andiswe, aboobo tweelede kupakamana lyoonse.\nIno Jesu ulangilwa kuti uyeeya nzi mumazuba aali 40 nali munkanda?\nMuunzila nzi Diabolosi mwaasola kumusunka Jesu?\nNcinzi ncotukonzya kwiiya kumasunko aaya alimwi ambwaakacita Jesu naakasunkwa?\nMbomukonzya Kuzunda Masunko\nKuzunda masunko ncitondezyo cakuba baalumi abamakaintu beni-beni. Nzila zili cisambomwe zilakonzya kumugwasya kuyumya makanze aanu alimwi akweeleba mapenzi aaboola akaambo kakuzundwa.


Kulonga 40 IBBAIB63 - Lino Jehova wakaambila Musa kuti, - Bible Search\nKulonga 39 Levitiko 1\nItente lyambunganino mbulyakaimikwa\n1Lino Jehova wakaambila Musa kuti, 2-Mubuzuba butaanzi bwamwezi mutaanzi uleelede kwiimika cikombelo catente lyambunganino. 3-Bika mulincico ibbokesi lyamilao, alimwi usitilizye ibbokesi acisitilizyo. 4-Njizya intafule akwiibamba mbokweelede. Acalo cikazikilo camalampi, ucinjizye akwiimika malampi aaco. 5-Alimwi bika cipaililo cangolida cakutentela tununkilizyo kunembo lyabbokesi lyamilao, akwiimika cisitilizyo camulyango wacikombelo. 6Acalo cipaililo cazituuzyo uciimike kunembo lyamulyango wacikombelo catente lyambunganino. 7-Alimwi bika cisambilo akatikati katente lyambunganino acipaililo, ubike maanzi mulincico. 8Alimwi bamba lubuwa lwakuzyungulusya akubika cisitilizyo kumulyango walubuwa. 9-Lino bweza mafuta aakunanika, ukananike cikombelo azintu zyoonse zili mulincico. Ucisalazye azibelesyo zyaco zyoonse, zisalale. 10-Alimwi unanike cipaililo cazituuzyo azibelesyo zyaco zyoonse, ukasalazye cipaililo, aboobo cipaililo cilasalalisya loko. 11Acalo cisambilo atako lyaco, uzinanike akuzisalazya. 12-Wamana obo, leta Aroni abana bakwe kumulyango watente lyambunganino, ubasanzye amaanzi. 13-Lino samika Aroni zyakusama zisalalisya, alimwi umunanike akumusalazya, andibelekele milimo yabupaizi. 14-Abalo bana bakwe ubaswenye afwaafwi akubasamika zibaki, 15-alimwi ubananike mbubonya mbowananika wisaabo, kuti bandibelekele milimo yabupaizi. Kunanikwa kwabo kunoobapa bupaizi butamani mumazyalani aabo oonse,\n16Lino Musa wakacita obo. Wakacita zintu zyoonse buyo nzyaakamulailila Jehova. 17-Nkabela mumwezi mutaanzi wamwaka wabili, mubuzuba butaanzi bwamumwezi, cikombelo cakaimikwa. 18Musa wakaimika cikombelo, wakakazika zikazikilo zyaco, waimika impanda zyaco, wabika minkulu yaco, waimika misumpululu yaco. 19Alimwi wakavungulula itente atala lyacikombelo, wacivumbya itente, mbubonya mbuli Jehova mbwaakalailila Musa. 20-Elyo wakabweza ibbuku lyamilao, walibika mubbokesi. Alimwi wakanjizya miziyo yabbokesi, akubika cuuno caluzyalo atala lyabbokesi. 21-Lino wakanjizya ibbokesi mucikombelo, waanzika cisitilizyo cakusitilizya ibbokesi lyacizuminano, mbubonya mbuli Jehova mbwaakalailila. 22-Alimwi wakabika intafule mutente lyambunganino, kulubazu lwacikombelo lwakunyika, anze lyacisitilizyo, 23nkabela wakabamba zinkwa alindilyo kubusyu bwa-Jehova, mbubonya mbuli Jehova mbwaakalailila Musa. 24-Alimwi wakabika cikazikilo camalampi mutente lyambunganino cilangene antafule, kulubazu lwakumusanza lwacikombelo, 25-nkabela wakabika malampi alincico kubusyu bwa-Jehova, mbubonya mbuli Jehova mbwaakalailila Musa. 26-Lino wakabika cipaililo cangolida mutente lyambunganino kunembo lyacisitilizyo, 27-watenta tununkilizyo tubotu alincico, mbubonya mbuli Jehova mbwaakalailila Musa. 28-Alimwi wakabamba cisitilizyo cakuvumbya mulyango wacikombelo. 29-Acalo cipaililo cazituuzyo wakacibika kumulyango wacikombelo catente lyambunganino, watuula alincico cituuzyo citentwa acituuzyo cabusu, mbubonya mbuli Jehova mbwaakalailila Musa. 30-Alimwi wakabika cisambilo akatikati katente lyambunganino acipaililo, wabika maanzi aakusamba mulincico, 31kuti Aroni abana bakwe basambe kumaanza akumaulu. 32-Kufumbwa ciindi nebakali kunjila mutente lyambunganino, nanka kuswena afwaafwi kucipaililo, bakali kusamba, mbubonya mbuli Jehova mbwaakalailila Musa. 33-Alimwi wakaimika lubuwa lwakuzyungulusya cikombelo acipaililo, akubika cisitilizyo cakusitilizya mulyango walubuwa, Aboobo Musa wakamanisya milimo yoonse,\n34-Elyo ijoba lyakavumbilila itente lyambunganino, nkabela bulemu bwa-Jehova bwakazuzya cikombelo. 35-Musa wakakacilwa kunjila mutente lyambunganino, nkaambo kakuti ijoba lyakalikede ajulu, abulemu bwaJehova bwakazuzya cikombelo. 36-Lino mukweenda kwabo koonse, na ijoba lyakazwa kucikombelo, bana ba-Israyeli bakatola lweendo lwabo, 37-pele na ijoba teelyakagwisigwa, kabateendi pe mane kusikila kubuzuba bwakugwisigwa kwalyo. 38-Nkaambo ijoba lya-Jehova lyakalikede acikombelo ciindi casikati, amulilo ciindi camasiku, mumeso aaluzubo lwa-Israyeli, mukweenda kwabo koonse.


26 Lino Jesu naakamanizya kwaamba zyintu zyoonse eezyi, wakaambila basikwiiya bakwe kuti: 2 “Mulizyi kuti kwainda mazuba obilo kuzwa sunu kuyooba Pobwe lya Kwiindilila, alimwi Mwana wamuntu uyooabwa kutegwa akagagailwe acisamu.” 3 Mpoonya basilutwe babapaizi abapati babantu bakabungana antoomwe mulubuwa lwamupaizi mupati wakali kwiitwa kuti Kayafa 4 alimwi boonse bakamvwana kuti bamujate Jesu cabucenjezu akumujaya. 5 Pele bakazumanana kwaamba kuti: “Ikutali ciindi capobwe kutegwa kutakabi manyongwe aakonzya kubuka akati kabantu.” 6 Lino Jesu naakali ku Betaniya muŋanda ya Simoni sicinsenda, 7 imukaintu umwi wakajisi nsazi yamafwuta aanunkila aadula, wakaboola kulinguwe akutalika kumutila mafwuta amutwe naakakkede kutebulu. 8 Lino nobakabona boobu, basikwiiya bakanyema akwaamba kuti: “Ino nkaambo nzi ncaanyonyoonwa mafwuta aaya? 9 Nkaambo mafwuta aaya naasambalwa mali manji eelyo mali aayo naapegwa kubantu bacete.” 10 Kazyi nzyobakali kwaamba, Jesu wakati kuli mbabo: “Ino nkaambo nzi ncomumukatazya mukaintu ooyu? Wandibelekela mulimo mubotu. 11 Nywebo muli limwi abacete lyoonse, pele tamunooli andime lyoonse pe. 12 Imukaintu ooyu naatila mafwuta aaya amubili wangu, wacita oobo kutegwa ndilibambile kuzikkwa. 13 Ncobeni ndimwaambila kuti: Kufwumbwa makani mabotu aaya nkwaayookambaukwa munyika yoonse, ncaacita mukaintu ooyu acalo ciyooambwa mukwiibaluka nguwe.” 14 Mpoonya umwi wabali kkumi ababili, uutegwa Judasi Isikaliyote, wakaunka kuli basilutwe babapaizi 15 akwaamba kuti: “Ino mulandipa nzi ndamwaaba kulindinywe?” Bakamusyomezya kumupa mali aansiliva aali makumi otatwe. 16 Aboobo kuzwa leelyo, wakatalika kuyandaula ciindi cibotu cakumwaaba. 17 Mubuzuba bwakusaanguna bwamikamu iitakwe bumena, basikwiiya bakaboola kuli Jesu akumwaambila kuti: “Ino nkuli nkoyanda kuti tukubambile kutegwa ukalide nkuko Pobwe lya Kwiindilila?” 18 Wakati: “Kamuya mumunzi kuli Ndaba mukamwaambile kuti, ‘Mwiiyi waamba kuti: “Ciindi cangu cibikkidwe cili afwaafwi; ndilacita Pobwe lya Kwiindilila abasikwiiya bangu muŋanda yako.”’” 19 Mpoonya basikwiiya bakacita mbwaakabalailila Jesu, eelyo bakabamba zyintu zyoonse zya Pobwe lya Kwiindilila. 20 Lino nikwakaba kumangolezya, wakalikkede kutebulu abasikwiiya bakwe bali kkumi ababili. 21 Nobakali kulya, wakati: “Ncobeni ndimwaambila kuti: Umwi akati kanu ulandaaba.” 22 Mbwaanga akabapa kuusa makani aaya, aumwi wabo wakatalika kumubuzya kuti: “Mwami, sena ndime?” 23 Lino mukwiingula wakati: “Ooyo ngotusunsa limwi mumutiba omwe ngonguwe utiindaabe. 24 Masimpe, Mwana wamuntu ulamusiya nyoonse mbubonya mbokulembedwe kujatikizya nguwe, pele maawe kumuntu ooyo waaba Mwana wamuntu! Nicakainda kubota ikuti muntu ooyo naatakazyalwa buyo.” 25 Lino Judasi ooyo wakali kuyanda kumwaaba wakaingula kuti: “Labbi, sena ndime?” Wakati kulinguwe: “Yebo omwini walyaambilila.” 26 Lino nobakacili kulya, Jesu wakabweza mukamu, eelyo naakamana kulumba wakaukomoona akuupa basikwiiya bakwe kati: “Amubweze mulye. Eeci ciiminina mubili wangu.” 27 Alimwi wakabweza nkomeki, amane kulumba, wakabapa kati: “Amunywe mulinjiyo nyoonse, 28 nkaambo eeci ciiminina ‘bulowa bwangu bwacizuminano,’ ibuyootilwa akaambo kabanji kutegwa zibi zilekelelwe. 29 Pele ndimwaambila kuti: Tandikanywi kabili cakunywa cili coonse cizwa kumusaansa kuzwa lino kusikila buzuba oobo mbondiyoonywa waini mupya antoomwe andinywe mu Bwami bwa Taata.” 30 Mpoonya nobakamana kwiimba nyimbo zyakutembaula Leza, bakaunka ku Cilundu ca Maolifa. 31 Lino Jesu wakati kuli mbabo: “Nywebo nyoonse mulalebwa masiku aano akaambo kandime, nkaambo kulilembedwe kuti: ‘Ndiyoojaya mweembezi eelyo mbelele mutanga ziyoomwaika.’ 32 Pele ndaakubusyigwa, ndiyoosika ku Galilaya nywebo kamutanasika.” 33 Pele mukwiingula Petulo wakati kulinguwe: “Nokuba kuti boonse aaba balebwa akaambo kanduwe, mebo tandikoolebwa pe!” 34 Jesu wakati kulinguwe: “Ncobeni ndikwaambila kuti: Sunu masiku, mukombwe katanalila, ulandikaka ziindi zyotatwe.” 35 Petulo wakati kulinguwe: “Nokuba kuti caamba kufwida antoomwe anduwe, kunyina nenditiikukake pe.” Basikwiiya boonse abalo bakaamba mbubonya. 36 Mpoonya Jesu wakasika abasikwiiya bakwe kubusena butegwa Getesemane eelyo wakabaambila kuti: “Amukkale aano, ndaya waalya kuyoopaila.” 37 Lino wakabwezelezya Petulo abana ba Zebedayo bobilo, eelyo wakausa akupenga kapati mumoyo. 38 Mpoonya wakabaambila kuti: “Ndapenga kapati mumoyo cakuti inga ndafwa. Amukkale aano, mulinde antoomwe andime.” 39 Alimwi naakeenda aniini kuya kumbele, wakafwugama, wakotama akupaila kati: “Taata, ikuti naa cilakonzyeka, nkomeki eeyi aizwe kulindime. Pele ikutali kweelana akuyanda kwangu pe, pele kweelana akuyanda kwako.” 40 Mpoonya wakaboola kuli basikwiiya akubajana baloona, mpoonya wakabuzya Petulo kuti: “Sena nywebo nobaalumi tiimwali kukonzya kulinda kwawoola lyomwe antoomwe andime? 41 Amulinde akuzumanana kupaila kutegwa mutanjili mumusunko. Moyo ncobeni ulapya pele mubili unyina nguzu.” 42 Alimwi lwabili wakaunka kuyoopaila kati: “Taata, ikuti kacitakonzyeki kuti eeci ciinde ccita kuti mane ndicinywe, akucitike kuyanda kwako.” 43 Wakaboola alimwi akubajana baloona nkaambo meso aabo akalilemede. 44 Aboobo wakabasiya, wakaunka alimwi kuyoopaila lwatatu, akwaamba kaambo nkeena. 45 Mpoonya wakaboola kuli basikwiiya akubaambila kuti: “Aciindi mbuli ceeci muloona akulyookezya! Amulange! Ciindi caswena cakuti Mwana wamuntu aabwe mumaanza aabasizibi. 46 Amunyamuke; atweende. Amubone! Sikundaaba wasika afwaafwi.” 47 Lino naakacili kwaambaula, amulange! Judasi umwi wabali kkumi ababili wakaboola ankamu mpati yabantu kabajisi mapanga ankoli kuzwa kuli basilutwe babapaizi abapati babantu. 48 Lino sikumwaaba wakalibapede citondezyo, wakati: “Kufwumbwa ngondiyoomyonta, ngonguwe ooyo; amukamujate.” 49 Aboobo wakamugama Jesu akwaamba kuti: “Wabonwa, Labbi!” Mpoonya wakamumyonta. 50 Pele Jesu wakati kulinguwe: “Ino musa walonda nzi?” Mpoonya bakaboola bamujata Jesu akumwaanga. 51 Pele umwi wabaabo mbaakali limwi Jesu wakasomona panga lyakwe akuuma muzike wamupaizi mupati akumukwezyula kutwi kwakwe. 52 Mpoonya Jesu wakamwaambila kuti: “Pilusya panga lyako muciyobwedo calyo, nkaambo boonse aabo babweza panga bayoofwa kupanga. 53 Naa, sena uyeeya kuti tandikonzyi kulomba Taata kunditumina ndilyonya lino makamu-makamu aabangelo? 54 Kwaba boobu, ino Magwalo alazuzikizyigwa buti aamba kuti ceelede kucitika munzila eeyi?” 55 Aciindi eeco Jesu wakati kumakamu aabantu: “Nkaambo nzi ncimwaboola kuti mundijate amapanga alimwi ankoli mbuli kuti muboolela kujata mubbi? Abuzuba ndakali kukkala mutempele kuyiisya, pele tiimwakandijata pe. 56 Pele zyintu zyoonse eezyi zyacitika kutegwa nzyobakalemba basinsimi zizuzikizyigwe.” Mpoonya basikwiiya boonse bakamusiya akutija. 57 Aabo bakamujata Jesu bakamutola kuli Kayafa mupaizi mupati, ooko balembi abapati nkobakabungene antoomwe. 58 Pele Petulo wakazumanana kumutobela kulaale kusikila mulubuwa lwamupaizi mupati, alimwi naakanjila mukati wakalikkede ababelesi bamuŋanda kuti abone citiicitike. 59 Aciindi aawa, basilutwe babapaizi a Nkuta Mpati Yaba Juda yoonse bakali kuyandaula bakamboni ibakali kukonzya kumubejelezya Jesu kutegwa bamujaye, 60 pele kunyina kaambo nkobakajana nokuba kuti kwakali bakamboni bakubeja banji. Mukuya kwaciindi bobilo bakaboola 61 akwaamba kuti: “Muntu ooyu wakati, ‘Ndilakonzya kulimwaya tempele lya Leza akuliyakulula mumazuba otatwe.’” 62 Mpoonya mupaizi mupati wakanyamuka akumwaambila kuti: “Sena unyina bwiinguzi? Ino ncinzi aaba ncobakutamikizya?” 63 Pele Jesu wakaluumwine. Aboobo mupaizi mupati wakati kulinguwe: “Ndikwaambila kuti ukonke kuli Leza uupona kuti ulaamba masimpe akutwaambila naa nduwe Kilisito Mwana wa Leza!” 64 Jesu wakati kulinguwe: “Yebo omwini waamba. Pele nywebo nobaalumi ndimwaambila kuti: Kuzwa sunu muyoobona Mwana wamuntu kakkede kujanza lyalulyo lya Singuzuzyoonse alimwi kaboola mumakumbi aakujulu.” 65 Mpoonya mupaizi mupati wakazapaula zisani zyakwe zyaatala akwaamba kuti: “Wasampaula Leza! Ino tuciyandila nzi bakamboni bambi? Amulange! Lino mwalimvwida kasampaula Leza. 66 Ino muyeeya buti?” Bakamwiingula kuti: “Weelede kufwa.” 67 Mpoonya bakamuswida mate kubusyu akumuuma amfwaindi. Bamwi bakamuuma mbayi kubusyu, 68 kabati: “Yebo Kilisito, ikuti koli musinsimi kotwaambila wakuuma.” 69 Lino Petulo wakalikkede anze mulubuwa, eelyo mubelesi umwi musimbi wakaboola kulinguwe kati: “Ayebo mwakali limwi a Jesu waku Galilaya!” 70 Pele wakakaka boonse kabamvwide kati: “Tandicizyi ncoamba.” 71 Naakazwa akuya kukaanda kali kumulyango, aumwi musimbi wakamuzyiba akwaambila baabo bakali kooko kuti: “Muntu ooyu wakali limwi a Jesu muna Nazaleta.” 72 Alimwi lwabili wakakazya cakukonka buya kuti: “Tandimuzyi muntu ooyo!” 73 Nokwakainda kaindi kaniini, aabo bakaimvwi mumbali bakaboola akwaambila Petulo kuti: “Masimpe ayebo uli umwi wabo, nkaambo mwaambo wako ulakuyubununa.” 74 Pele wakatalika kulisinganya akukonka kuti: “Tandimuzyi pe muntu ooyo!” Mpoonya aawo mukombwe wakalila. 75 Aboobo Petulo wakaayeeya majwi ngaakaamba Jesu aakuti: “Mukombwe katanalila, ulandikaka ziindi zyotatwe.” Eelyo wakaya anze akulila kapati.


1 Bakorinto 11 | Bbaibbele lili a Intaneti | Bbaibbele lya Busanduluzi Bwanyika Mpya\n1 Bakorinto 11:1-34\n“Amwiiye ndime” (1)\nBusilutwe akusama citambala (2-16)\nKucita Mulalilo wa Mwami (17-34)\n11 Amwiiye ndime mbubonya andime mbondiiya Kristo.+ 2 Ndilamulumbaizya nkaambo mulandiyeeya muzintu zyoonse alimwi mulazitobelesya zilengwa mbubonya mbondakamwaambila nzizyo. 3 Pele ndiyanda kuti muzyibe kuti mutwe wamwaalumi uuli woonse ngu Kristo+ awalo mutwe wamukaintu mwaalumi;+ mpoonya mutwe wa Kristo ngu Leza.+ 4 Kufwumbwa mwaalumi uupaila naa uusinsima kalivwumbide kumutwe uusya mutwe wakwe nsoni; 5 pele kufwumbwa mukaintu uupaila naa uusinsima+ katalivwumbide kumutwe uusya mutwe wakwe nsoni, nkaambo ncimwi buyo amukaintu uugeledwe munkulu. 6 Nkaambo ikuti mukaintu katalivwumbi kumutwe, nkokuti agelwe; pele ikuti kacuusya nsoni kumukaintu kugelwa naa kukululwa, alivwumbe. 7 Mwaalumi teelede kulivwumba kumutwe, nkaambo walo ncikozyanyo+ alimwi mbulemu bwa Leza, pele mukaintu mbulemu bwamwaalumi. 8 Nkaambo mwaalumi tanaakazwa kumukaintu pe, pele mukaintu nguwakazwa kumwaalumi.+ 9 Kunze lyaboobo, mwaalumi tanaakalengelwa mukaintu pe, pele mukaintu nguwakalengelwa mwaalumi.+ 10 Nkakaambo kaako mukaintu weelede kuba acitondezyo cakulibombya kumutwe wakwe akaambo kabangelo.+ 11 Kunze lyaboobo, mu Mwami, mukaintu takonzyi kubako kuti kakunyina mwaalumi awalo mwaalumi takonzyi kubako kuti kakunyina mukaintu. 12 Nkaambo mbubonya mukaintu mbwaakazwa kumwaalumi,+ awalo mwaalumi nkwali kwiinda mumukaintu; pele zintu zyoonse zizwa kuli Leza.+ 13 Amulikoswede makani nobeni: Sena cileelela kuti mukaintu apaile kuli Leza katalivwumbide kumutwe? 14 Sena bukkale bwini tabumuyiisyi kuti cileta masampu kumwaalumi kuti kajisi masusu malamfwu, 15 pele ikuti mukaintu kajisi masusu malamfwu, mbulemu kulinguwe? Nkaambo upedwe masusu muciindi cacitambala. 16 Pele ikuti muntu umwi kayanda kukazya kwiinda mukutobela ciyanza cimbi, swebo tunyina ciyanza cimbi pe noziba mbungano zya Leza. 17 Pele kumakani aaya ngondimulailila, tandimulumbaizyi buya pe nkaambo mwaswaangana antoomwe tamuswaanganini kucita zibotu pe, pele muswaanganina kucita zibi. 18 Nkaambo amubone, nomuswaangana antoomwe mumbungano, ndimvwa kuti kuli kwaandaana akati kanu; alimwi munzila imwi ndilasyoma kuti makani aaya ngamasimpe. 19 Nkaambo kuleelede kuba tukamu twabantu bazandukide akati kanu,+ kutegwa aabo mbakkomanina Leza abalo balibonye. 20 Ciindi nomuswaangana mubusena bomwe, mubwini tamuswaanganini kuti mulye Mulalilo wa Mwami.+ 21 Nkaambo nomucita oobo, aumwi usaanguna kulya cilalilo cakwe mwini, cakuti kujanika kuti umwi ufwide nzala alimwi umbi ulikoledwe. 22 Sena tamujisi maanda momukonzya kulida akunywida? Naa sena musampaula mbungano ya Leza akubausya nsoni aabo banyina ncobajisi? Ino ndimwaambile nzi? Sena ndimulumbaizye? Kumakani aaya nsikoomulumbaizya pe. 23 Nkaambo ndakatambula kuzwa ku Mwami eeco andime ncindakamuyiisya, kuti Mwami Jesu busiku+ mbwaakali kuyakwaabwa wakabweza mukamu, 24 eelyo naakamana kulumba wakaukomauna akwaamba kuti: “Eeci ciiminina mubili wangu+ uupegwa akaambo kandinywe. Kamucita oobu lyoonse kutegwa kamundiyeeya.”+ 25 Wakacita mbubonya oobo kujatikizya nkapu,+ nobakamana kulya cilalilo, ulaamba: “Inkapu eeyi yiiminina cizuminano cipya+ iciyeeme abulowa bwangu.+ Amuzumanane kucita oobu, kufwumbwa leelyo nomunywa nkapu eeyi, ikundiyeeya.”+ 26 Nkaambo kufwumbwa nomulya mukamu ooyu akunywa nkapu eeyi, mulazumanana kwaambilizya lufwu lwa Mwami, kusikila akaboole. 27 Aboobo kufwumbwa uulya mukamu naa kunywa nkapu ya Mwami munzila iteelede unooli amulandu kujatikizya mubili alimwi abulowa bwa Mwami. 28 Muntu asaangune kulilingula abone naa uleelela,+ mpoonya natiilye mukamu alimwi akunywa nkapu. 29 Nkaambo ooyo uulya akunywa katazyi ncowiiminina mubili nkokuti uliletela lubeta kwiinda mukulya akunywa. 30 Nkakaambo kaako ibanji akati kanu tabajisi nguzu alimwi balicisidwe, alimwi ibamwi baloona mulufwu.*+ 31 Pele ikuti twalilingula akubona naa tuleelela, tatukonzyi kubetekwa pe. 32 Nokuba boobo, notubetekwa, tulalulamikwa a Jehova,*+ kutegwa tutapegwi mulandu antoomwe anyika eeyi.+ 33 Aboobo, bakwesu, nomuswaangana antoomwe kuti mulye mulalilo, amulindilane. 34 Ikuti umwi kafwide nzala, alye kuŋanda yakwe, kutegwa nomuswaangana antoomwe mutabetekwi.+ Pele kujatikizya makani aasyaala ndiyakwaalanganya ndaakuboola ooko.\n^ Kuboneka kuti caamba kufwa kumuuya.\n1 Bakorinto 11


MASESEKE ABUPONI BUBOTU\nBayandauzyi banji baindene basola kulemba kasimpe ako kalembedwe kusanguna mubbaibbele:\nBantu boonse bali pangidwe kabotu. Lino zibela zyamubili, maano amuuya kumuntu zili swangene alimwi kunyina mbotunga twa ziandanya. Munzila imwi, kufumbwa cinyonganya mizeezo, cinyonganya mubili. Bube bwesu bwa muuya bulajatikizya bube bwesu bwa mubili. Elyo tuli bantu bakwene Citondenzyo ncakuti, basyaabupampu mubuyandauzyi bakajana lwiiyo lugwasya kuti kukomana, aa kutangalala mukati mukukala kwa muntu, kucita kuti mubili ucikonze kulilwanina malwazi ulike. Elyo muntu inga waligwasya mumubili wakwe mukulwana malwazi mukukomana! Nkabela olu lwiiyo lulagwasya kutondezya mbuli mizeezo a mubili mbo ziswangene a kubelekela antoomwe.\nLino cuulu camyaka yaiinda, ijwi lya Leza lilazubula kuswangana kuliko akati ka maano amubili oko kwaatambulwa munkamu zyakulenga misamu:\n"Moyo uukomana musamu mubotu, pele Muuya uutyokede ulayuminizya mubili." - Tusimpi 17:22.\nElyo kwendelana a Johani sikwiya wa Jesu, utwaambila nzi amakani akuswangana kwa mano amubili kubube bwesu mumuuya?\n"Nobayandwa, ndakomba kuti MUPONE BUUMI BUBOTU alimwi zintu zyoonse zimuendele kabotu, mbubonya mbuuenda kabotu muuya wako." - 3 Johane 2.\nNkabela mulengi wesu uyanda kuti swebo tube "AMAUMI MABOTU." alimwi ijwi lya Leza lilabeleka mbuli kasensa ka buumi bubotu, alimwi mbuli kasensa ka buumi bu tamani. Mbubonya mbuli mubili amaano abube bwesu mumuuya zilaendelana antomwe. Aboobo Paulo utulomba kuti:\n"Nkaambo kaako kufumbwa zintu nzimucita, nikuba kulya, nikuba kunywa niciba cimwi, amuzyicite zyoonse cakuti kube bulemu bwa Leza." - I ba Korinto 10:31.\nLino maakani mabotu a kristu alaswanganya antomwe kulengululwa kwa mubili alimwi akwa muuya. Elyo ikupona buumi bubotu inga kwatugwasya kuti tube abukale bubotu bwabuna Kristu. Njeyi milawo iili lusele (8) yelede kutobelwa kuti na uyanda kuba abuumi bubotu abukale bulampindu:\n1. MUWO UUSALALA\nMuwo mubotu ulayandika ku buumi bubotu. Muciindi ca sikati alimwi anoona masiku, manda esu, busena bwakubelekela, aleelede kuyakwa kabotu kajisi atusena kuti muuya kawiinda kutegwa bulowa bwabweza muuya muzibeela zyoonse zyamubili woonse. Elyo muciindi ca cifumofumo tweelede kweenda munzila kuti tujane muwo mubotu kumubili wesu. Nkabela musyobo wa muwo, ngotuyoya ncintu cipati. Amucenjele kuti mutabi muzilawo mujanika myuwo isofwede. Kufweba kulasofwazya muwo alimwi ncecintu cimwi ca jaya bantu banji mazuba ano. Bahabupampu bakajana kuti kuswaangana kuliwo akati katombwe akunsa, emhysema, bulwazi bwa moyo. Elyo mubili wakazibila kufweba ula komwa kucilengwa eci akukatazigwa kuleka. Aboobo kufweba kuya kujaya makamu abantu asika ku mwelwe wa 12 million munyika kusika kumwaka wa 2020, kuti na cilengwa eci ci zumanane.\n2. MUMUNI WAZUBA\n"bulumbu mbotujana ku mumuni wa zuba mbunji:\n1. Ciindi cisyonto abuzuba tweelede kukala azuba cifumofumo asikati elyo tuyakujana Vitamini D oyo uunga watupa cilyo cibotu ca lukanda. Nkabeela mavitamini D alagwasya bulowa kuleta busani bubotu buyo aku mafuwa azibela zimwi mumubili.\n2. Mumuni wazuba ubeleka mbuli musamu uulalwana akuzunda tuuka mumubili.\n3. Izuba lilapa inguzu kumasamu kuti acince muuya ameenda kuti abe busani buyaka. Kuti kakunyina eeci banyama abantu iinga bafwa.\n4. Awalo mumuni wazuba ulagwasya kwanguluka kwa kubeleka masiku akugusya kutyompwa mazuba ampeyo asika.\n"Ijwi licejezya: Mumuni wazuba inga awalo waba unyonyona. Kuti na calampa ciindi cakukala azuba, nyama ilaumpwa kuleta bulwazi bwa kansa kumubili, kukosola kwa buponi akunyonyona meso, akuleta bulwazi bwa meso." (Otu tubeela twamu ciiyo eci tuzwa mumalembo ategwa, Kolanga Mujulu alimwi Upone (Look Up and Live): Ezi ziiyo zyabuumi bubotu aziiyo zyabapati mukota yakusanguna mu 1993, (Nampa, Idoho: wa Pacific Press Publishing Association).\nMubili weleede kuba akulyokezya kuti uli bambulule. Tweelede kuba aciindi ca kulikomanisya (recreation) akulyokezya kweelede kuzwa kumilimo ayeeyo imwi iguma mukwasyi. Kuti kakunyina kulyookezya kweleede, bantu bala katala mumizeezo, kutakomana a kunyema. Kukatala kwa mizeezo kwammusyobo oyu kulakozya kuletela kuciswa, eci cilapa kuciswa akupa kuti tulyokezye kweendalana amubili mbuyandisya kuti ulyokezye. Kucina ci kozya kubweza musena wacindi cakoona kubotu kwa masiku. Nkabela kubukulusyigwa mumuuya buzuba a buzuba akwalo kulayandika kapati mumaumi esu. Ciindi camuna Kristu ca kuyeeya, kuyiiya mangwalo, a kupaila kuponya mubili a muuya. Tweleede kulyokezya kuzwa kumilimo, buzuba bumwi a mwviki, a mumumwaka na akati kamwaka.\nKunyanyaala kubotu kubuponi bwesu:\n1. Kunyanyala kulagwasya bulowa kuti bweende munzila imbotu.\n2. Kunyanyala kulagwasya ku bulowa bunji kuti buunke kuzibela zyoonse mumubili, akupa kukasaala kwelede.\n3. Kunyanyala kulagusya nguzu abukali, kugwasya kuliswilila kabotu mumakani abuumi. Kunyanyala ncintu cigwasya kupona kuzwa kumizeezo aku katala.\n4. Kunyanyala kulapa inguzu zipati kuboongo ansinga mumubili. Calo cigwaasya mubili kulwana malwazi. Kuti kunyanyala kubotu kumubili kwajanika, kulaba kuyeeya kubotu akucita ceelede.\n5. Inga cagwasya kuba a lukanda lubotu a kuba a mubili mubotu.\n6. Kunyanyala kulapa kuti muntu abe anguzu zini, eci cilamusya kukatala kwa mubili a mizeezo.\n7. Cilagwasya bongo kubamba mucelo uupa buumi bubotu akuyuungizya inguzu zyakutamvwa Kucisa.\nKuti naa tonyanyali, kotalika asyonto mane uyungizye kusika ciindi notikacikozye. Elyo cilabota kuti wabuzya musilisi kotana talika oobo. Imbakani ibe yakuti kukunyanyala kwako kube kwelane kweenda musinzo ukwana mailo omwe mu ciindi ca cisela lya cisela ca oola (15 mintues) kwazindi zyo ne akwindilila mumviiki yomwe.\nNkaambo meenda ayandika kusilika zyoonse mumubili. Elyo tweelede kunywa meenda manji.\n1.\t70 percent kulema kwamubili, meenda.\n2. Mubili uyanda meenda manji aasika ku ka gumbuli komwe kuti ubeleke mulimo wayo. Umwi mulimo nkugwasya bulowa kuti bweende kabotu, kukugwiisya tombe, akwenzya cakulya cabusani bubotu akugaya zyakulya.\n3. Elyo kubika antomwe muntu ulijisi isinga zinji kapati kuboongo. Akamwi kalilijisi 70-80 percent wameenda. Lino meenda alayandika mukugwasya kusalazya mizeezo akuti kotatyompwi aku nyema.\n4. Taakuli buyo kunywa meenda kuyandika. Pele kusamba meenda aakasala cilagwasya nsinga kwenda kabotu, kupa nguzu kumubili amizeezo. Kusamba kupa kukatuluka kwa nsinga, oko kunga kulapa malwazi mumubili. Aboobo kusamba akwalo kulapa kuti tombe lizwe amubili akulesya mubili kupya.\n6. KULYA KWELEEDE\nKumatalikilo, Leza wakaambila Adamu a Eva kulya nyemu, nsangu, a micelo (Matalikilo 1:29). Elyo Adam a Eva nibakabisya, cisyumani caka sanganyizyigwa kuzilyo zyabo (Matalikilo 3:18). Niwakamana muyoba, nkabela Leza wakayungizya banyama "basalala" kizilyo zyabokuti inga (Matalikilo 7:2-3, 9:1-6). Nkabela nyama yabanyama ilijisi mafuta, malwazi a moyo, kutijana kwa bulowa, kulebuka, kansa, kunenesya, syuka, amalwazi amwi. Ano mazuba basilisi balailila kuti abo balya nyama inyina mafuta , answii zijikwa kabotu, akuta zilya lyonse-lyonse.\nNkaambo abo balya busani bwa zisyu amisasa bapona buumi bubotu kapati akupona ciindi cilamfu. Elyo basikulanga makani abusani bubotu abuponi, baamba kuti kojekela kuli zyakulya Leza zyakaanza kumatalikilo (zisyu misasa).\nLino na koyanda kutalika zyisyu mani amisasa, weelede kuziba cakusanguna zilyo zilulide mucilawo ca nyama. Weelede kulya zyakulya zyandene micelo, nyemu, nsangu, misyobo yoonse yazimbwali azisyu. Zisyu zisiya a zisalala, ma lemoni a ma orange zilayandika. amisasa nkambo zyilayandika kapati. Alimwi ubelesye fulaulo, rice itatubi acilawo ca utuba.\nZyakulya zipa nguzu mumubili zyeelede kuligwa ziindi zili cisambomwi abuzuba. Nkabela mucilawo ca mafuta aanyama ubelesye mafuta azwa kuzisyu. Lino busani obu bulayandika kapati kakunyina zintu zizwa munyama. Aboobo kuli babo bayanda kulya nyama mbuli cakulya cabo, beleede kulya buyo nyama "isalala," mbuli Bbaibbele mbolyaamba obu. Leza nakazumizya kulya nyama niwakamana muyoba (Matalikilo 7:2-3, Ba Levi 11:47), wakapandulula banyama basalala, alimwi abatakali kusalala -batelede kuligwa.\nKobala ba Levi 11 alimwi a Ditolonomi 14 kulibayuni, banyama , inswi, Leza mwini wamba kuti zilatondwa. Kwendelana ampango ezi, banyama basalala balelede kwandanya, nsumba alimwi aku selula. Inswi zisalala zilelede kuba amamba atuyambyo. Bayuni balya zintu zi sofwede tabelede kuligwa pepe.\nAkati kabanyama batasalali, ingulube ayalo ilatondwa (Ditolonomi 14:8). Mibili minji yabantu iipasulwa ijanika abulwazi bwa tuzoka (trichinae). Otu tuzoka tula janika kubantu balya ngulube ijisi bulwazi obu. Basyibusongo mazuba ano nci bazumanana kuzubulula Leza ncakambila kuti bamwi banyama bali sofwede. Kaambo kamwi nkuti bubi bwamalwazi, mbuli tuzoka twa ngulube. Alimwi kaambo nka buyumuyumu mukugaya cakulya cila mafuta mumubili wamuntu.\n7. KULEKA ZINTU ZILETA NTENDA\nKucenjenzya kuli buti mangwalo nkwapa amakani a bukoko?\n"Bukoko bulasampaula, zyakulya zikola zilapilinganya; Kufumbwa unywa kulinzizyo tali musongo." - Tusimpi 20:1.\n"Nibaba babbi nababa basikulikumbuzya nibaba BAKOLWI nibaba basimatusi nibaba basilunyasyo tabako yookona bwami bwa Leza." - 1 Ba Kolinto 6:10.\nBukoko ncobucita kuzizo zyamubili wamuntu nzyezi:\n1. Bukoko bulapa zibela zyamubili kutabeleka kabotu mukulwana malwazi\nmunzila yeelede,abobo akupa kuti muntu kakonzya kuba maalwazi ali\nmbuli kasinga mucaamba, kukola (T.B.), amisyobo ya madonda mwaka\n2. kunyongana kwa mubili wa bukaintu! Kunywa buyo mabbodela obilo\naabukoko abuzuba cilapa madda kuzwa, bana baindilila akuzyala\n3. Kweenda kwa bulowa-kunywa bukoko kuleta bulwazi bwa moyo,\nkucesya syuka mubulowa, kuvuzya mafuuta mubulowa aku yungizya\nkubalika kwa bulowa, eco cipa kuti moyo utabeleki kabotu.\n4. Bweende bwacakulya mumubili- bulanyonganya mwida, zipa kuba\nazilonda mwida... cilengwa ca kunywa bukoko cileta malwazi a muni.\nBukoko bupa kuti Bantu banji kabalisina, lufu lwa ntenda zya myota, malwazi, kusofwazya bana, a kulwana mumaanda.\n8. KUSYOMA MUNGUZU ZYA LEZA\nMuntu upenzegwa abukandu a kuli senda ulaba a buyumu-yumkujana bulumbu bumaninide kucilila malailile a buponi bubotu ngotwapadulula omu. Pele muntu usyoma cakukomana muli Leza uya kujana intalisyo ya buumi mubotu.\n"Omuuya wangu kolumba Leza akutaluba bubotu bwakwe... watujatila bubi boonse aakuponya malwazi oonse, alimwi watufutula kuzwa kuciindi camapenzi." - Intembauzyo 103:2-4.\nDavid Larson, mulaizi wa cikolo ca bube bubotu bwa bongo ku Amerika (National Institute Of Mental Health) waka iiya a kuyandaula maakani aku swaangana kuliko akati a kukomba a buumi bubotu. Mu lwiiyo lwakwe, wakajana kuti kuli ku swangana kubunkutwe mubuKlistu a kupona buumi bubotu.\nWakagambwa kujana kuti: Bantu ba komba bala pona myaka minji kwinda ba ta kombi. Bunji bwa Bantu bakomba tabaciswi malwazi a myoyo, kusinka kwa nsinga zya moyo, kubalika kwa bulowa, amalwazi ambi. Abo basyoma muli Leza balapona buumi bulampindu nkambo zindi zinji tabatyompwi, kuba bacakolwa, Bantu baindululwa kwangwa, nanka kuba mulukwato lunyina kukomana. Kusyoma munguzu zyabuLeza nce cintu cipati cabube bubotu alimwi abuponi bwakukomana.\nMunsi munsi wa mwelwe wabantu usika ku zyuulu makumi osanwe aa Bantu bana Nsabata bakali ku langilizigwa kwamyaka iinda ku makumi otatwe (30 years) mu dolopo lya Kalifoniya. Mukulangilizya ooku cakajanika kuti balombwana bana Nsabata balapona kusika ku myaka isika 8.9 kwiinda batali bana Nsabata kakuli bamakaintu bana Nsabata balakonzya kukala myaka 7.5 kwiinda bamakaintu batali bana Nsabata. Kulangilizigwa ooku kwa banaNsabata kwaka citwa a mu Holland, Norway aku Polland kwaka janika kuti ncimwi buyo. Aboobo aba bayandauzi bakajana kuti cipa bana Nsabata kuti kabapona myaka minji nku cilila imwi ya milawo eeyi na yoonse nji twajana mu ciiyo eeci. Abo batobela lulayo olu, tabakali buyo myaka minji, pesi alimwi balapona maumi ali kabotu.\nKu cilila Bbaibbele nci lyaamba mubukale bwesu cipa kwaandana mu nzila zyoonse mubukale bwesu, eci citondezya kuti lukondo lwa ci klistu lulike, ndo lukondo lulondokede munyila yoonse. Lula sandula Bantu - kuyeeya kwabo alimwi a micito yabo - alimwi cila lenga buumi bupya. Nkaambo ka kuswaangana kuliko akati ka mubili, amaano, abube bwamumuuya, banakristo bapona amalailile ajwi lya Leza balayanda kutobela milawo yabuponi bubotu ciindi nobalibambila kuti bakaswangane a Jesu naya kubola alimwi (1 Johani 3:1-3).\nKlistu tayandi buyo kuti tuli bambile kuswaangana Anguwe aakuboola lwabili, pesi uyanda kusumpula bube bwa maumi ngo tupona lino. Inga twaswangana anguwe mukutobela milawo ya Leza yabuponi bubotu. Jesu Klistu wasyomezya kutunununa kuzwa kutumpenda tunyonyoona toonse kwiinda "munguzu Zyakwe zibeleka mukati muli ndiswe" (Ba Efeso 3:20). Na kosola kuleka kukkoma tumpenda - tu nyonyoona mubili mbuli kufweba tombwe, kunywa makoko, kusola kwako konse kulaba kwa buyo. Pesi kwinda muku jana nguzu mujwi lya Leza ezyo "zibeleka muli ndiwe," Leza ulakonzya kukupa nguzu kuti uzunde. Ijwi lya Leza lisyomezya kuti: "Inga ndacita zintu zyoonse kwiinda muli Kristo undipa nguzu" (Ba Filipi 4:13).